

Sakspapir til Barne- og Ungdomstinget 2025

1 Konstituering

1.1 Godkjenning av innkalling

Innkalling til representantskapsmøtet ble sendt til organisasjonene på e-post 13. januar 2025, i tråd med fristen i vedtektene som sier at innkalling skal sendes ut senest 60 dager før møtet.

Styrets innstilling:

Innkallingen til representantskapsmøtet 2025 godkjennes

1.2 Godkjenning av saksliste

Styrets innstilling:

Sakslisten til representantskapsmøtet 2025 godkjennes

Forslag til saksliste

[1 Konstituering 2](#_Toc193816465)

[1.1 Godkjenning av innkalling 2](#_Toc193816466)

[1.2 Godkjenning av saksliste 3](#_Toc193816467)

[1.3 Godkjenning av fullmakter 4](#_Toc193816468)

[1.4 Godkjenning av forretningsorden 5](#_Toc193816469)

[1.5 Valg av ordstyrere 7](#_Toc193816478)

[1.6 Valg av referenter 7](#_Toc193816479)

[1.7 Valg av protokollunderskrivere 7](#_Toc193816480)

[1.8 Valg av tellekorps 7](#_Toc193816481)

[1.9 Valg av redaksjonskomiteer 7](#_Toc193816482)

[2 Årsmelding 8](#_Toc193816483)

[3 Regnskap og rapport fra kontrollkomiteen 9](#_Toc193816484)

[4 BUP 12](#_Toc193816489)

[5 Vedtekter 23](#_Toc193816490)

[6 Resolusjoner 28](#_Toc193816491)

[7 Medlemskapssøknader 31](#_Toc193816494)

[7.1. MiR-UNG 33](#_Toc193816496)

[7.2 Mental Helse Ungdom 35](#_Toc193816500)

[7.3 Norges Sjakkforbund 37](#_Toc193816504)

[7.4 Lightup Norway 39](#_Toc193816508)

[7.5 Norsk Sykepleierforbund Student 41](#_Toc193816512)

[7.6 Kvääninuoret – Kvenungdommen 43](#_Toc193816516)

[8 Utmelding 45](#_Toc193816519)

[9 Budsjett 46](#_Toc193816521)

[9.1 Medlemskontingent 46](#_Toc193816522)

[9.2 Honorering av tillitsvalgte 47](#_Toc193816523)

[9.3 Rammebudsjett 48](#_Toc193816527)

[10 Innkomne saker 49](#_Toc193816529)

[11 Valg 50](#_Toc193816530)

[11.1 Valg av styremedlemmer 51](#_Toc193816534)

[11.2 Valg av varamedlemmer 51](#_Toc193816535)

[11.3 Valg av kontrollkomite 52](#_Toc193816536)

[11.4 Valg av klageutvalg 52](#_Toc193816537)

[11.4 Valg av valgkomité 53](#_Toc193816538)

[11.5 Valg av ungdomsdelegater på menneskerettigheter 54](#_Toc193816539)

[11.6 Valg av revisor 55](#_Toc193816540)

1.3 Godkjenning av fullmakter

Kontrollkomiteen innstiller på fullmakter ved møtestart

1.4 Godkjenning av forretningsorden

Fullmakter

1. Representantskapet godkjenner fullmakter etter innstilling frå kontrollkomiteen.
2. Representantskapet kan, med kvalifisert fleirtal, godkjenne for seint innkomne fullmakter og eventuelt også fullmakter som blir lagt fram på møtet.

Tale-, forslags- og røysterett

1. Medlemmane i representantskapet er 2 representantar frå kvar organisasjon, som møter med tale-, forslags- og røysterett under representantskapsdrøftingane.
2. Representantar frå observatørmedlemmar og etableringsmedlemmar møter med tale- og forslagsrett.
3. Medlemmar av LNU sitt styre samt generalsekretæren har tale- og forslagsrett, men ikkje røysterett. Assisterande generalsekretær har talerett under saker om LNUs budsjett og rekneskap.

Taletid, replikkar med meir

1. Taletida for innlegg er 2 minutt og for replikk 1 minutt. Avgrensingar i taletid kan innførast av representantskapet med simpelt fleirtal, etter forslag frå ordstyrarane eller frå medlemmane i representantskapet. Ordstyrarane kan gjere unntak frå taletid for forslagsstillar eller liknande.
2. Til kvart innlegg kan det maksimalt bli gitt 2 replikkar og 1 svarreplikk. Ordstyrarane kan om nødvendig innskrenke tilgangen til replikkordskifte ytterlegare.
3. Innlegg til dagsorden, forretningsorden og voteringsorden skal sleppast til utanom talarlista.
4. Det kan setjast strek for debatten med simpelt fleirtal etter forslag frå ordstyrarane.

Om handsaming av saker

1. Forslag til sakar, vedtektsendringar og resolusjonar på representantskapsmøtet skal vere innsendt til sekretariatet seinast 60 dagar før møtet.
2. Representantskapet kan, med kvalifisert fleirtal, vedta at saker som er innkomne seinare eller som eventuelt blir tekne opp på møtet, likevel skal takast opp til handsaming. Dette gjeld ikkje forslag til vedtektsendringar.
3. Forslag til endringar på føreslegne resolusjonar eller forslag til endringar i føreslått program må leverast innan strek blir satt i debatten for den aktuelle saka. Alle forslag i disse sakane må framleggas frå talarstolen.
4. Alle forslag skal innleverast via oppgitt skjema.
5. Redaksjonskomiteane skal behandle alle endringsforslag og innstille dei vedtatt, avvist, ikkje realitetsbehandla eller oversendt til styret. Komiteane kan fremje eigne forslag etter forslagsfristen, men berre for å omformulere eller slå saman allereie innsendte forslag.

Avrøystingsreglar

1. Dersom ikkje noko anna er sagt, blir saker avgjort med simpelt fleirtal. Røysting skjer normalt ved visning av røysteteikn
2. Vedtektsendringar kan berre skje med kvalifisert fleirtal
3. Ordstyrarane eller medlemmar av representantskapet kan gjere forslag om skriftleg røysting. Skriftleg røysting skal gjennomførast dersom nokon av dei med røysterett krev det. Avrøysting ved opprop kan vedtakast med simpelt fleirtal
4. Personar som er nominert innan fristen, men ikkje innstilt frå valkomiteen, må melde benkeforslag innan kl. 12:00 same dag som representantskapsmøtet. Benkeforslag skal leverast ordstyrarbordet og må angi kva for ein kandidat det benkast mot
5. Val gjennomførast etter reglane i vedtektene
6. Ved val skal dørene til møtesalen vere lukka, slik at ordstyrarane kan ha full oversikt over kor mange med røysterett som er til stade. Dette medfører ikkje at dei som er til stade utan røysterett må forlate salen

Fleirtal

1. I representantskapet gjeld følgjande definisjon av simpelt fleirtal: Meir enn halvparten av gitte røyster vart gitt for forslaget. Fråhaldande tel altså ikkje.
2. Absolutt fleirtal er definert slik: Meir enn halvparten av dei med røysterett må røyste for forslaget. Fråhaldande tel i praksis som røyster mot.
3. Kvalifisert fleirtal er definert slik: 2/3 av dei med røysterett må røyste for forslaget. Fråhaldande tel i praksis som røyster mot.

Unntak frå forretningsorden/dagsorden

1. Ordstyrarane kan foreslå at det blir gjort unntak frå dagsorden eller forretningsorden. Representantskapet gir tilslutning til dette ved simpelt fleirtal. Dette gjeld ikkje for reglar om tale-, forslags- og røysterett.

Bruk av rusmidlar

1. Barne- og ungdomstinget er eit alkoholfritt arrangement.

Styrets innstilling:

Forretningsorden vedtas for representantskapsmøtet 2025

1.5 Valg av ordstyrere

Styrets innstilling:

Simon Skjerven og Katherine Pedersen velges som ordstyrere til representantskapsmøtet 2025.

1.6 Valg av referenter

Styrets innstilling:

Sekretariatet til LNU fungerer som referenter under representantskapsmøtet 2025

1.7 Valg av protokollunderskrivere

Arbeidsutvalgets innstilling:

Mari Kaslegard (Norsk Målungdom) og Henrik Aarnes (De Unges Orkesterforbund – UNOF) velges som protokollunderskrivere til representantskapsmøtet 2025.

1.8 Valg av tellekorps

Styrets innstilling:

Sekretariatet til LNU fungerer som tellekorps under representantskapsmøtet 2025

1.9 Valg av redaksjonskomiteer

Innstilling på redaksjonskomiteer ettersendes.

2 Årsmelding

LNUs årsmelding for 2024 ligger vedlagt sakspapirene.

Styrets innstilling:

Årsmeldingen for 2024 godkjennes.

3 Regnskap og rapport fra kontrollkomiteen

Nedenfor følger kommentarer til vesentlige avvik mellom budsjett og regnskap for 2024. Se aktivitetsregnskapet for ytterligere forklaringer på mindre avvik og kommentarer til de enkelte budsjettpostene

Anskaffede midler

**1. Medlemsinntekter**
Medlemskontingentinntektene endte noe over budsjett i 2024, med en inntektsføring på ca. 1 165 800 kr mot budsjettert 1 150 000 kr. Dette skyldes høyere fakturert kontingent enn forventet og noe mindre tapsføringer enn tidligere år.

**2.2 Offentlige tilskudd, prosjekt**
Offentlige prosjektmidler ble om lag 235 000 kr lavere enn budsjettert, hovedsakelig på grunn av ubrukte midler i enkelte prosjekter. Dette har imidlertid ikke påvirket årsresultatet negativt, ettersom tilsvarende lavere kostnader er ført på utgiftssiden.

**3. Inntekter fra aktiviteter**
Inntektene fra aktiviteter, primært deltakeravgift på LNUs kompetansetilbud, var høyere enn forventet. Dette skyldes økte avgifter for eksterne kurs samt lavere deltakelse i enkelte nettverk, noe som har ført til en mer variert inntektsstrøm.

**4. Finans- og investeringsinntekter**
Finansinntektene ble 517 700 kr, noe som er 52 700 kr over budsjett. Dette skyldes høyere renter på bankinnskudd og fond gjennom året.

Forbrukte midler

**6. Kompetanse**

Utgiftene til kurs, kompetanse og veiledning var 300 000 kr lavere enn budsjettert, hovedsakelig på grunn av sykemeldinger og fravær i avdelingen. Dette påvirket også Trygg!-prosjektet, som hadde et lavere forbruk på 265 680 kr.

**7. Politikk**

Utgiftene til FN-arbeid og ungdomsdelegater var høyere enn budsjettert, blant annet på grunn av økte reisekostnader og flere delegatreiser. Samtidig har NMR-prosjektet hatt 500 000 kr i ubrukte midler, som muligens må tilbakebetales.

**8. Forvaltning**

Forvaltningen av Frifond hadde et merforbruk på 56 138 kr, hovedsakelig knyttet til økt arbeidstid og synlighetsarbeid. Forvaltningen av Mangfold- og inkluderingsstøtten hadde også høyere utgifter enn budsjettert (+134 000 kr), mens Bærekraftstøtta hadde lavere utgifter (-120 000 kr).

**9. Kommunikasjon**

Kommunikasjonsarbeidet fulgte i hovedsak budsjettet, men et avvik i lønns- og personalkostnader skyldes en feil i budsjetteringen.

**10. Administrasjon**

Styrende organer og leder hadde et lite merforbruk på ca. 35 000 kr, mens ikke-fordelbare administrative kostnader var 72 000 kr lavere enn budsjettert.

**Lønns- og personalkostnader**

Lønns- og personalkostnader fordeles på de ulike arbeidsområdene basert på brukte årsverk. Noen avvik har oppstått grunnet endringer i personalsituasjonen gjennom året.

**Fordelte felleskostnader (overhead)**

Det største enkeltavviket gjelder revisjonskostnader, der ekstra gjennomgang og attestasjoner førte til høyere kostnader enn budsjettert.

Årsresultat og disponering

Årsregnskapet for 2024 viser et negativt årsresultat på -757 494 kr, sammenlignet med et budsjettert underskudd på -685 547 kr. Dette gir et negativt avvik på 71 947 kr.

Styret har vedtatt følgende disponering av årsresultatet:

|  |  |  |  |
| --- | --- | --- | --- |
| **Egenkapital** | **01.01.2024** | **Disponering av årsresultat** | **31.12.2024** |
| **Reservefondet** | 7 230 181 kr  | -1 106 830 kr  | 6 123 352 kr  |
| **Kontorfondet** | 146 226 kr  | 533 294 kr  | 679 520 kr  |
| **Avsetning søknadsportal** | 257 534 kr  | -183 958 kr  | 73 576 kr  |
| **Fri egenkapital** | 438 057 kr  | 0 kr  | 438 057 kr  |
| **Sum egenkapital** | 8 071 999 kr  | -757 494 kr  | 7 314 505 kr  |

Reservefondet er nå under ønsket nivå for fire måneders drift av LNU, og vi må derfor jobbe for å bygge opp dette.

Rapport fra LNUs kontrollkomité

**Arbeidet i kontrollkomiteen**

Arbeidet i kontrollkomiteen er nedfelt i LNUs vedtekter §§ 32-35. § 32 redegjør for hvordan kontrollkomiteen er sammensatt. § 33 omhandler arbeidsoppgaver for kontrollkomiteen:

*Kontrollkomiteen har til oppgave å føre tilsyn med regnskapsførselen og forvaltningen av LNUs midler. Kontrollkomiteen skal også føre kontroll med at styret arbeider i forhold til vedtektene og vedtak fattet av representantskapet. (...)*

Denne rapporten er i samsvar med § 34:

*Kontrollkomiteen skal årlig gi en rapport til representantskapet, og skal innstille om godkjenning av LNUs regnskaper.*

Kontrollkomiteen har i løpet av perioden hatt tilgang til alle protokoller og saksdokumenter som er lagt fram for styret, og har hatt mulighet til å kontrollere arbeidet i styret i henhold til vedtektene og vedtak fra forrige representantskapsmøte.

**Kommentarer til årsregnskap 2024**

LNU har, for regnskapsåret 2024, et negativt årsresultat på 757 494 kr. I sitt reviderte budsjett ble det budsjettert med et underskudd på -682 547 kr. Kontrollkomitéen påpeker at årets underskudd bidrar til et reservefond som er lavere enn tilrådt. Avviket er for øvrig godt redegjort for i sakspapirene til BUT.

På bakgrunn av dette tilrår kontrollkomiteen at LNUs regnskap for 2024 blir godkjent.                                                                                                  
Ingrid Marie Aarre Inger-Andrea Østby Emilie Efe Åm

**Vedlegg:**

1. Aktivitetsregnskap 2024
2. Årsregnskap 2024 med balanse og noter

**Innstilling fra kontrollkomiteen:**

Regnskapet for 2024 blir godkjent.

4 BUP

Barne- og ungdomspolitisk program (BUP) behandles av Barne- og ungdomstinget i oddetallsår. Programmet beskriver LNUs politiske standpunkter.

Forslaget til Barne- og ungdomspolitisk program 2025-2027 har blitt utarbeidet av styret, etter en høringsrunde med medlemsorganisasjonene. Styret takker alle som har svart på høringen, og mener det foreslåtte programmet vil ruste LNU som en aktuell interessepolitisk representant for barne- og ungdomsfrivilligheten.

Forslaget styret innstiller på har to kapitler, et om barne- og ungdomsfrivilligheten og et om demokrati og medvirkning. Det forrige Barne- og ungdomspolitisk program hadde et tredje kapittel om FNs bærekraftsmål. Punktene fra det kapitelet er nå innlemmet i kapitel 1 og 2.

Styret tok i januar stilling til noen posisjoner på politikk om trygg digital oppvekst. Dette ble gjort i forbindelse med ny stortingsmelding om Trygg digital oppvekst og øvrig samfunnsdebatt om temaet, som gjorde at styret så det nødvendig å sette noen standpunkter på dette. Det foreslås nå å legge disse inn i Barne- og ungdomspolitisk program.

I kapittelet som omhandler Barne- og ungdomsfrivilligheten foreslåes det i punktet om “Frie midler styrker den unge frivilligheten” å legge til “stemmestøtte” under oppramsingen av ulike former for frie midler. Ungdomspartiene får ikke grunnstøtte fra Bufdir, men får stemmestøtte basert på moderpartiets stemmer i foregående stortingsvalg. Det foreslås også å legge inn en ny setning under “Alle må få delta i barne- og ungdomsorganisasjonene”, om at i balansen mellom skjermbruk og andre aktiviteter, så må ikke det gå ut over barns rett til digital deltakelse. Det foreslås å lage nytt punkt om “Digital kompetanse” som oppfordrer til støtte til programmer som gir økt digital kompetanse, og ressurser til å forebygge digital mobbing.

I det andre kapittelet, om demokrati og medvirkning, foreslås det å opprette et eget punkt om digitale plattformer. Dette er lagt inn for å synliggjøre at det kan være utfordringer knyttet til innføring av aldersgrenser på digitale plattformer, som for eksempel sosiale medier, da det kan ekskludere barn og unge fra viktige digitale felleskap. I tillegg foreslås det å legge til at lovverket må styrkes for å hindre manipulerende design og feilaktigbruk av persondata.

Styrets innstilling:

*Forslaget til barne- og ungdomspolitisk program 2025-2027 vedtas.*

Barne- og ungdomspolitisk program

2025-2027

**Innledning**

LNUs mål er at barn og unge skal ha innflytelse på samfunnet rundt seg ved å engasjere seg i frivillige og demokratiske fellesskap. Derfor arbeider LNU for at barne- og ungdomsorganisasjonene skal kunne realisere sine formål og for å fremme deres felles interesser.

LNUs politikk bygger på frivillighet, demokrati og mangfold. FNs konvensjon om menneskerettigheter, barns rettigheter og bærekraftsmål ligger til grunn.

Den demokratiske og medlemsbaserte barne- og ungdomsfrivilligheten er verdifull på flere måter. På individnivå, gir den barn og unge et viktig frirom, der de får engasjere seg i det de brenner for på sine egne premisser, oppleve mestring og glede, og får mulighet til å bygge kompetanse og nye relasjoner.

På et samfunnsplan er barne- og ungdomsorganisasjonene demokratiske bærebjelker. At barn og unge organiserer seg, styrker demokratiet vårt. Gjennom deltakelsen lærer unge at stemmene deres betyr noe og at alle er like mye verdt, samtidig som den gir barn og unge et talerør i sakene de bryr seg om.

Derfor mener LNU at det aktivt må legges til rette for at barn og unge kan engasjere seg i barne- og ungdomsorganisasjonene, og at unge skal kunne delta i samfunnet sammen med andre grupper, som likeverdige.

Alle barn og unge skal bli inkludert og ha mulighet til å delta i barne- og ungdomsfrivilligheten, slik at deres rett til deltakelse og medvirkning sikres – uavhengig av bakgrunn, etnisitet, kjønn, funksjonsevne, seksuell orientering, politisk tilhørighet, sosioøkonomiske forhold eller religiøs overbevisning.

**Kapittel 1: Barne- og ungdomsfrivilligheten**

Barn og unge skal ha reell mulighet til å skape aktivitet og endring i eget samfunn. I barne- og ungdomsfrivilligheten skapes aktiviteter og møteplasser av, med og for barn og unge, på barn og unges egne premisser Dårlige rammevilkår og byråkratiske ordninger må ikke være til hinder for dette.

Koronapandemien har satt dype spor i den unge frivilligheten. Mange organisasjoner har opplevd stor og samtidig utskiftning i flere ledd. Mye kompetanse har gått tapt. Det er viktig at organisasjonene får støtte til å stabilisere lokallag og sentralledd etter å ha fått flere nye og uerfarne frivillige.

**Den unge frivilligheten må anerkjennes**

Frivillige barne- og ungdomsorganisasjoner skaper varige verdier for samfunnene de er en del av og samfunnsnytten til organisasjonene må anerkjennes i større grad. Organisasjonenes merverdi og samfunnsoppdrag kan ikke objektivt tallfestes og rangeres.

Frivilligheten drives ikke frem fordi staten skaper eller støtter frivillige aktiviteter, men fordi demokratiske medlemsbaserte organisasjoner bygger tillit, kompetanse og mestring. Frivilligheten skaper den største merverdien for samfunnet når den er fri og idealistisk, med staten som en viktig medspiller, bidragsyter og sparringspartner.

**Frie midler styrker den unge frivilligheten**
Barne- og ungdomsorganisasjonene er blant de mest effektive mottakerne av offentlig støtte: Med få ansatte og mange ivrige frivillige blir kronene organisasjonene mottar omgjort til timevis med aktiviteter for og med barn og unge.

Den enkleste og mest treffsikre måten å styrke den unge frivilligheten på, er å øke ordninger som gir organisasjonene frie midler, slik som nasjonal og internasjonal grunnstøtte, stemmestøtte, Frifond, momskompensasjon og voksenopplæringsmidler. Prosjektfinansiering kan aldri erstatte frie midler, men må komme i tillegg.

Finansieringen av organisasjonene må følge medlems- og aktivitetsutviklingen. Det er regjeringen og Stortingets oppgave å sikre tilstrekkelig og forutsigbar finansiering.

**Momskompensasjonen må rettighetsfestes**
Momskompensasjonsordningen har vært et viktig løft for norsk frivillighet. Samtidig er ordningen fortsatt uforutsigbar, fordi organisasjonene ikke kan vite hvor mye de vil bli kompensert når de setter opp sine budsjetter. Frivillige organisasjoner må få full momskompensasjon, og ordningen må regelstyres.

For å sikre likere vilkår mellom idrettsorganisasjoner og andre kulturorganisasjoner bør det opprettes en egen momskompensasjonsordning for bygging og utbedring av organisasjonseide forsamlingshus, ungdomshus og lagshus.

**Lokaler må være tilgjengelig for barne- og ungdomsorganisasjoner i hele landet**
Mange barne- og ungdomsorganisasjoner bruker mye tid og ressurser på å finne lokaler til aktivitetene sine. Det offentlige må sørge for at frivillige barne- og ungdomsorganisasjoner enkelt kan låne egnede og universelt utformede offentlige lokaler. Kommunenes regler for utlån av skolebygg må bli likere, og barne- og ungdomsfrivilligheten må kunne låne slike lokaler gratis. LNU oppfordrer kommuner og fylkeskommuner til å følge nasjonale retningslinjer for utleie av lokaler.

Når myndighetene bygger og rehabiliterer bygg som også kan brukes av frivilligheten, må de ta hensyn til den lokale frivillighetens behov i planleggingen.

**Forenkling og mindre byråkrati i den unge frivilligheten**
Barne- og ungdomsorganisasjonene har ofte unge tillitsvalgte med korte valgperioder, stor utskifting og få administrative ressurser. Derfor er mange byråkratiske ordninger for belastende og stjeler tid og ressurser fra aktivitet. Det er viktig at organisasjonene får være skoler i demokrati og ikke bli skoler i byråkrati.

Forenklingstiltakene i frivilligheten må starte med barne- og ungdomsorganisasjonene. Organisasjonene er eksperter på egen hverdag, hvilke tiltak som forenkler og hva som skaper merarbeid. Derfor er det avgjørende at organisasjonene er representert i fordelingsutvalg for offentlige støtteordninger, og at forenklingstiltak utvikles i tett samarbeid med frivilligheten.

Alle offentlige etater må følge veilederen for forenkling av tilskuddsordninger og bruke felles definisjoner på sentrale begreper som medlem og lokallag. Dette er for å sikre at det blir enkelt for organisasjonene å dokumentere, søke og rapportere. Det må innføres flerårige avtaler i flere støtteordninger og tildelinger av penger. Det er positivt at offentlige tilskudd til barne- og ungdomsorganisasjonene forvaltes gjennom aktører som LNU, som kjenner brukernes behov på en helt unik måte.

Frivillighetsregisteret må bli et samhandlingsverktøy mellom organisasjonene og myndighetene, og brukes til forenkling av støtteordninger. Søknader om offentlig støtte, og påfølgende rapporteringsprosesser, bør skje gjennom en felles søknadsportal, der data kan gjenbrukes, slik at organisasjonene slipper å oppgi dette flere ganger.

Offentlige tjenester som ID-porten og Folkeregisteret må bli gjort gratis tilgjengelig for frivillige organisasjoner slik at man kostnadsfritt kan få sikret at sine medlemsdata er korrekte, uten at personvernet svekkes.

**Frivillighetspolitikk må utvikles i samarbeid med frivilligheten**
Det offentlige må ha et åpent, forutsigbart, tilgjengelig og tillitsfullt samarbeid med frivilligheten.

Kulturdepartementets rolle i koordineringen av frivillighetspolitikken må styrkes, og departementet bør få det samlede ansvaret for barne- og ungdomsfrivilligheten. Det offentliges kontakt med frivillig sektor på alle nivåer må samordnes bedre. Administrative grenser må ikke være til hinder for barne- og ungdomsorganisasjonenes mulighet til å gjennomføre sin primæraktivitet.

**Organisasjonsfriheten må styrkes**
Retten til å organisere seg er en menneskerettighet og LNU vil jobbe mot all svekkelse av organisasjonsfriheten og styrke den der det er mulig. I Norge har man organisasjonsfrihet fra fylte 15 år. Derfor må også 15-åringer kunne åpne bankkonti på vegne av organisasjonen sin.

For å sikre at organisasjonsfriheten vernes, må frivilligheten involveres tett i alle lovendringer som gjelder organisasjoner.

**Spillpolitikken må være ansvarlig og strengt regulert**
Store deler av barne- og ungdomsfrivillighetens inntekter kommer gjennom tippenøkkelen og overskuddet fra Norsk Tipping. Spillpolitikken må være ansvarlig og strengt regulert på grunn av de mange problemstillingene knyttet til pengespill. Spillmonopolet må derfor opprettholdes. Politiske myndigheter må ta grep for å sikre at endringer i spillmarkedet ikke går ut over inntektene til organisasjonene.

Disse inntektene må inflasjonsjusteres, og andelen av tippemidlene som går til kulturformål bør forskriftsfestes.

**Trygghet i den unge frivilligheten**
Barne- og ungdomsorganisasjonene skal være så trygge møteplasser som mulig. Det bør derfor sikres fast finansiering av LNUs Trygg-arbeid.

I barne- og ungdomsorganisasjoner er det viktig å forebygge seksuell overskridende adferd fra barn og voksne. LNU er skeptiske til at politiattest alene brukes som virkemiddel for å sikre trygge organisasjoner, fordi attesten bare avslører de som har blitt domfelt. LNU er derfor kritiske til at eksisterende bestemmelser som i dag gir adgang til å innhente politiattest (kan-bestemmelse), endres slik at det blir en plikt til å innhente en slik attest (skal-bestemmelse). Samtidig mener LNU at organisasjoner som bruker politiattester bør kunne kreve å få fornyet disse minimum hvert tredje år.

LNU mener at en tydeligere voldtektsdefinisjon og en samtykkelov, kan bidra til tryggere barne- og ungdomsorganisasjoner og et tryggere samfunn.

**Alle må få delta i barne- og ungdomsorganisasjonene**
Alle barn og unge i Norge skal ha mulighet til å delta i minst én organisert fritidsaktivitet på jevnlig basis. Myndighetene må støtte barne- og ungdomsorganisasjonene i å bryte ned barrierer som bosted, språk, sosioøkonomisk bakgrunn og funksjonsevne.

LNU støtter tiltak som fremmer balanse mellom skjermbruk og andre aktiviteter, men advarer mot tiltak som hindrer barns rett til digital deltakelse, særlig innen frivillige organisasjoner.

Unge med funksjonsnedsettelser må få innvilget Borgerstyrt Personlig Assistent (BPA) til deltakelse i fritidsaktiviteter og få nødvendige aktivitetshjelpemidler av staten. Det må etableres støtteordninger for barne- og ungdomsorganisasjonene som har utgifter knyttet til tilrettelegging for barn og unge med funksjonsnedsettelser.

**Digital kompetanse og verktøy**

LNU oppfordrer til økt støtte til programmer som forbedrer digital kompetanse blant barn, unge, foresatte og lærere, inkludert ressurser til frivillige organisasjoner for å bidra med veiledning og trygge digitale miljøer. Dette inkluderer økte ressurser til opplæring i nettvett og utvikling av verktøy for å forebygge digital mobbing.

**Barn og unge må ha innflytelse over egne fritidsaktiviteter**
Det er av storverdi at barn og unge får medvirke i og bestemme over fritidsaktivitetene sine. Den unge frivilligheten må derfor ikke utkonkurreres av kommersielle eller kommunale aktører.

Det finnes ikke én type barn eller én type ungdom. Mangfold i barne- og ungdomsfrivilligheten sikrer mangfold i senere frivillig innsats og demokratisk deltagelse.
**Barne- og ungdomsorganisasjonene må støttes i bærekraftsarbeidet sitt**
Hver eneste dag bidrar barne- og ungdomsfrivilligheten til de 17 bærekraftsmålene. Staten må ta sitt ansvar, og støtte organisasjoner som jobber for og med bærekraftsmålene.

Det må legges til rette for at organisasjonene kan drives bærekraftig, også med begrensede ressurser. Her spiller myndighetene en viktig rolle i å sikre at bærekraftige alternativer ikke blir mer kostbare enn andre alternativer.

**Kapittel 2: Demokrati og medvirkning**

Demokratiet vårt blir sterkere når flere får ta del i det, og samfunnet bedre når barn og unge har reell mulighet til meningsfull medvirkning. Barn og unges perspektiver, meninger og engasjement må løftes opp og behandles med respekt. Unge er underrepresentert i politiske organer, både i verden og i Norge. For unge som velger å ytre seg offentlig, er risikoen for hets og hatefulle ytringer høy. En undersøkelse fra 2021 finner at omtrent 20% av unge som har ytret seg på nett, har fått negative tilbakemeldinger på dem som person, og ikke sak.

I følge Freedom House var 2023 det 18. året med demokratisk tilbakegang i verden. Barne- og ungdomsorganisasjonene er demokratiske bærebjelker. Dette må anerkjennes, slik at barn og unge kan oppleve reell og meningsfull medvirkning.

**Barn og unge må sikres reell og meningsfull medvirkning**
Barn og unge må bli hørt i formelle og uformelle beslutningsprosesser. For å oppnå reell og meningsfull medvirkning av barn og unge må fem prinsipper være oppfylt:

1. Selvstendighet: Barn og ungdom må selv få velge hvilke saker de ønsker å engasjere seg i. Barn og ungdom har rett til å bli hørt i alle beslutningsprosesser som angår dem, og i beslutningsprosesser som angår tema der barn og ungdom er engasjert. Prosesser der unge er med på like premisser som voksne gir reell innflytelse.
2. Kompetanse: Barn og ungdom må anerkjennes som en faglig ressurs med nødvendig ekspertise som andre ikke kan erstatte.
3. Representasjon: Barn og ungdom må selv få velge sine egne representanter, og disse representantene må stå til ansvar overfor andre unge, slik som i den demokratiske barne- og ungdomsfrivilligheten.
4. Informasjon: Medvirkningsorganer for unge må ha tilgang på all relevant informasjon slik at de kan sette seg inn i alle saker som angår barn og ungdom.
5. Kontinuitet: Barn og ungdom må kunne medvirke i alle ledd av den politiske prosessen. Enkeltstående arrangementer og prosesser som ikke har en forankring noe sted gir ikke medvirkning.

Fordi barne- og ungdomsorganisasjonene sikrer selvstendighet, kompetanse, representasjon, informasjon og kontinuitet, bør vokseninitierte medvirkningsprosesser utvikles og gjennomføres i samarbeid med organisasjonene.

**Medvirkningsorganer i kommunene**
Alle kommuner er lovpålagt å ha et eget medvirkningsorgan for ungdom, som ungdomsråd eller ungdommens kommunestyre. Det er viktig at disse organene ikke blir symbolske, men fungerer som reelle medvirkningsorganer. Derfor mener LNU at medvirkningsorgan for ungdom må innfri minstekrav til selvstendighet, representasjon, kompetanse, informasjon og kontinuitet. Organene må ha forslagsrett i folkevalgte organer og tilstrekkelige ressurser til å mobilisere andre unge i kommunen.

**Barn og unge må bli representert**
I Norge er rundt 10 prosent av representantene på Stortinget under 30 år. Partiene må ikke bare nominere unge kandidater, men også sette unge kandidater høyt på listene. For å sikre ung representasjon i folkevalgte organer, mener LNU at de politiske partiene må vurdere å innføre alderskvotering på listene sine.

Ungdom er systematisk underrepresentert i offentlige styrer, råd og utvalg. Myndighetene har et ansvar for å sørge for proporsjonal representasjon av unge i slike organer og bør samarbeide med barne- og ungdomsorganisasjonene for å finne unge representanter.

**De unges valgdeltakelse må økes**
Unge deltar sjeldnere i valg enn andre grupper. Dette gjelder særlig andre- og tredjegangsvelgere. LNU mener at samfunnet har et felles ansvar for å øke valgdeltakelsen blant de unge, og at det må finnes støtteordninger som lar barne- og ungdomsorganisasjonene engasjere unge i forbindelse med valg. Beslutningstakere og medier må tilstrebe å engasjere unge velgere og fokusere på saker som angår dem.

LNU mener at demokratiet må utvides og derfor må stemmerettsalderen senkes til 16 år ved alle valg. Aldersgrensen for valgbarhet til folkevalgte verv bør holdes lik som stemmerettsalderen, og derfor senkes til 16 år.

Myndighetene må målrettet satse på informasjon om valg og demokrati i forkant av valgene for å synliggjøre folkestyret vårt og viktigheten av å delta.

**Barn og unge må slippes til i den offentlige samtalen**

En forutsetning for et levende demokrati er at alle kan delta i det offentlige ordskiftet. Barn og unge er en selvsagt del av den offentlige samtalen og må få slippe til i debatten på linje med andre grupper. Egne debattfora for unge er et positivt tilskudd til mediemangfoldet, men kan ikke erstatte unges deltakelse i den brede offentlige debatten.

**Digitale plattformer**

LNU mener at en aldersgrense på 15 år på digitale plattformer, som for eksempel sosiale medier kan være utfordrende, da det kan ekskludere barn og unge fra viktige digitale felleskap. LNU mener det kan være utfordringer knyttet til foreldrekontroll, da dette kan føre til ulikskap blant barn og unge i samme aldersgruppe. Plattformer må i stedet tilpasses aldersgrupper ut ifra modenhet.

LNU mener lovverket må styrkes for å hindre manipulerende design og feilaktigbruk av persondata.

**Barn og unge skal ikke hetses til taushet**
Barn og unge skal kunne delta i samfunnsdebatten uten å bekymre seg for hets og hatefulle ytringer. Sosiale medier gir unge flere ytringsarenaer, men samtidig er netthets et alvorlig problem, som kan bidra til at unge skremmes fra å delta i det offentlige ordskiftet.

LNU mener at myndighetene har et særlig ansvar for å realisere barn og unges rett til vern fra hets og hatefulle ytringer. Derfor må politiets meldetjeneste for hatefulle ytringer på nett styrkes, og den nasjonale registeringen av anmeldelser av hatkriminalitet og hatefulle ytringer forbedres, forenkles og systematiseres. Også mediehusene har et ekstra ansvar ovenfor unge debattanter.

**Ytringsfrihet og desinformasjon**

Både politikere, medier og de sosiale mediene har et ufravikelig ansvar for å imøtegå desinformasjon uten at det skal gå på kompromiss med ytringsfriheten. Det må jobbes for en debattkultur som gir plass til meningsutvekslinger uten hatefulle ytringer og trusler, men dette må sikres med respekt for ytringsfrihet og andre demokratiske rettigheter. Falske nyheter er med på å undergrave den felles demokratiske samtalen og LNU støtter initiativ som hindrer utbredelse av desinformasjon.

**Demokratiopplæringen må styrkes**
Demokratiopplæringen må styrkes. Skolevalg må gjennomføres på lik måte i hele landet og frivillige barne- og ungdomsorganisasjoner må gis tilgang til skolen.

Deltakelse i politisk og organisatorisk arbeid skal regnes som gyldig fravær på alle utdanningsinstitusjoner, både på lokalt og nasjonalt nivå. Gyldig fravær skal altså ikke begrenses til å gjelde kun partipolitisk aktivitet, men også omfatte aktiviteter i alle typer demokratiske organisasjoner. I dag har elever mulighet til å få fjernet opptil 10 dager politisk- og organisatorisk fravær fra vitnemålet. LNU mener at denne grensen bør heves. Fraværsgrensen skal ikke være til hinder for deltakelse i demokratiet, uavhengig av om eleven har tillitsverv eller ikke. Årsaken til fravær skal være synlig på vitnemålet.

Elev- og studentdemokratiet er essensielle demokratiske institusjoner i Norge. De sikrer at elever og studenter har mulighet til å påvirke egen skolehverdag, derfor må tudent- og elevdemokratiet styrkes og videreutvikles.

**Ungdomsdelegatprogrammet må styrkes**
Det er de som er unge i dag som skal leve lengst med konsekvensene av beslutningene som fattes i dag. For at FNs bærekraftsmål skal nås, må rettighetene til barn og unge ivaretas, og unge må sikres eierskap til bærekraftsagendaen. Unge må ha mulighet til å delta i internasjonale politiske prosesser. Ungdomsdelegatordningen må derfor styrkes og standardiseres. Ordningen må sikres tilstrekkelig finansiering, og reell og meningsfull medvirkning må ligge til grunn.

**Offentlig forvaltning må være tilgjengelig for unge**
Høringsbrev og annen informasjon fra offentlig forvaltning må være forståelig og tilgjengelig for ungdom uten at det kreves ekstra kompetanse i offentlig politikk og administrasjon. Offentlig forvaltning bør sørge for at innspill adresseres til riktig instans, heller enn å sende innspill tilbake igjen til innbyggeren.

**Trosfrihet**
Barns rett til å, på selvstendig grunnlag, utforme egne meninger og tro må styrkes. Det inkluderer barns mulighet til å melde seg selv aktivt ut og inn av trossamfunn og organisasjoner.

LNU mener at organisasjonenes egenart må beskyttes. Derfor må medlemmene i en organisasjon kunne vedta et verdigrunnlag som organisasjonen jobber etter.

**Barnekonvensjonen**
Barnekonvensjonen er skrevet som et helhetlig menneskerettslig dokument, og burde under ingen omstendigheter deles opp. Nasjoner som ratifiserer Barnekonvensjonen, må forplikte seg til å implementere innholdet på tvers av alle sektorer og forvaltningsnivåer. Norge må innføre individuell klagerett til Barnekonvensjonen, og ta initiativ til en tilleggsprotokoll om kollektiv klagerett.

**Barn og unge må bli involvert i rettslige prosesser**
Rettslige prosesser som angår barn og unge må foregå på en måte som gjør det forståelig for dem det gjelder, uten at det kreves inngående juridisk kompetanse.

LNU mener at all lovgivning skal ha forankring i demokratiske prosesser der barne- og ungdomsfrivilligheten og resten av sivilsamfunnet er inkludert. Interesseorganisasjoner skal kunne klage på vegne av enkeltindivider.

5 Vedtekter

*Bakgrunn*

Det er kun representantskapsmøtet som har anledning til å endre vedtektene til LNU jf. vedtektene § 20. Forslag til endringer i vedtektene kan enten sendes inn av styret eller en av medlemsorganisasjonene senest 60 dager før møtet, jf. vedtektene § 40. I år har det ikke kommet noen forslag om vedtektsendringer fra medlemsorganisasjonene, men styret foreslår allikevel sju endringsforslag til behandling på årets representantskapsmøte.

*Om endringsforslagene*

Til hvert forslag om vedtektsendringer så vil dere finne en begrunnelse lenger nede i sakspapirene. Allikevel er det viktig å presisere at noen av forslagene vil ha større betydning enn andre for LNU. Forslagene F1, F2 og F3 angår alle krav for å bli medlem i LNU, og styret ber at mesteparten av oppmerksomheten blir rettet mot F1 og F2.

Forslag F1 handler om å endre minstekravet av aktivitet i antall fylker fra tre til fire. Som det står i en mer omfattende begrunnelse lenger ned, så blir dette foreslått med tanke på hvor mange fylker som kan anses som landsdekkende med tanke på antall fylker i Norge i dag. Forrige gang BUT vedtok å endre inngangskravet i LNU var i 2018, og siden da har antall fylker i Norge blitt endret fire ganger. Forslaget styret fra styret har som intensjon å oppdatere hva en landsdekkende organisasjon skal være i Norge i dag med tanke på utbredelse.

Forslag F2 er utfallet fra en case som har vært hos kontrollkomiteen i 2025. Styret mener at det er utydelig i dagens vedtekter om organisasjoner som har lav grad av selvstendighet (se §4) og begrenset rekrutteringsgrunnlag (se §5, §6 og §8) har muligheten til å bli observatørmedlem i LNU. Styret ønsker derfor å gjøre det tydeligere at organisasjoner som har begrenset rekrutteringsgrunnlag og som LNU finner det særlig verdifullt å samarbeide med, skal ha muligheten til å søke observatørmedlemskap.

Øvrige forslag som F4, F5 og F6 handler om å tydeliggjøre ulike voteringsmetoder som skal brukes på BUT. Her har det vært ikke vært lik ordlyd i forretningsorden og i vedtektene hver gang tidligere, og styret ønsker derfor at det skal kun være et sett med regler å forholde seg til under saker som valg.

Styrets innstilling:

*Forslag F1, F2, F3, F4, F5, F6 og F7 vedtas.*

|  |
| --- |
| **F1:**  Endre §5 c fra: Organisasjonen må ha et nasjonalt siktemål, og ha aktivitet i minst ~~3~~fylker.  Til:  Organisasjonen må ha et nasjonalt siktemål, og ha aktivitet i minst **4** fylker.  |
| **Begrunnelse:** I Norge var det 19 fylker til 2018, 18 fylker til 2020, 11 fylker til 2024 og 15 fylker fra 1. januar 2024. Frem til 2018 var meldekravet i LNU 4 fylker, men det ble senket på BUT til 3. Styret ønsker å revurdere hva som bør være minstekravet for at en organisasjon skal kalles landsdekkende.  Inngangskravet på representasjon i tre fylker hadde sin plass spesielt da Viken eksisterte, men nå som Viken er blitt brutt opp, så er det nå relativt lett å være en nasjonal organisasjon tilknyttet fylker i kun én landsdel.   Det finnes i dag ikke en tydelig definisjon på hva som skal til for at en organisasjon skal være landsdekkende. I “Forskrift om tilskudd til frivillige barne- og ungdomsorganisasjoner” §4.2 står det at man må bestå av fem tellende lokallag med minst 700 tellende medlemmer (under 26) i “ulike fylker” som ordinært krav for å få støtte. De henviser også til at man deltakere på kurs må være fra minst tre fylker for å motta kursstøtte (§2-6). I dag er det ordinære inngangskravet til å bli med i LNU 300 medlemmer under 30, så her er vi litt mindre strenge i antall medlemmer. Det kan derfor tenkes at det er naturlig at LNU forblir relativt milde i fylkeskravene også for å kunne fange opp flere organisasjoner som sliter med vid geografisk utbredelse, men som kan være ellers store i antall medlemmer.    Men styret ønsker å øke kravet for å gjøre det enda tydeligere at en landsdekkende organisasjon dekker et enda litt større antall fylker for å kunne kalles landsdekkende.    |
| **Styret innstiller på at F1 vedtas.** |

|  |
| --- |
| **F2:**  Tilleggsforslag nederst i §8: O*rganisasjoner som har et begrenset rekrutteringsgrunnlag og som har et nasjonalt siktemål kan gis obervatørmedlemskap selv om de ikke tilfredsstiller kravene til størrelse etter § 5a og c.* |
| **Begrunnelse:** Årsaken til dette er at det ikke skal være vanskeligere å bli observatørmedlem enn det er å bli fullt medlem.Slik det er i dag, åpner vedtektene for at organisasjoner med begrenset rekrutteringsgrunnlag skal kunne få unntak fra §5a og c for å bli fullverdige medlemmer, slik det står i §6. Ved å legge til dette forslaget, vil det ikke lenger være hindringer i vedtektene fra at slike organisasjoner også kan bli observatørmedlemmer – som for mange vil være naturlig lenge før de kan bli fullverdige medlemmer |
| **Styret innstiller på at F2 vedtas.** |

|  |
| --- |
| **F3:** Stryke en frase i §9.  Medlemskap kan ikke tildeles:   1. Organisasjoner som hovedsakelig arbeider med idrettslige aktiviteter ~~kan ikke få medlemskap~~.
2. Organisasjoner som har forretningsdrift som formål eller tjener utenforstående kommersielle interesser
3. Organisasjoner som gjennom sitt formål, praksis, struktur eller samarbeid med andre motarbeider demokrati eller opptrer i konflikt med FNs konvensjon om barnets rettigheter og FNs og Europarådets konvensjoner om menneskerettighetene.
4. Ad hoc-organisasjoner

  |
| **Begrunnelse:** Punkt a er det eneste punktet som har en ekstra spesifikasjon etter beskrivelsen av organisasjonen. I tillegg så åpner bruken av ordet “ikke” i “aktiviteter kan ikke få medlemskap” opp for en mulig dobbelnegativ på det verste, og en unødvendig overflødighet på det mildeste.   |
| **Styret innstiller på at F3 vedtas.** |

|  |
| --- |
| **F4:** Stryk og erstatt i §11, §40 & § 42  Endre fra i §11: Organisasjoner som motarbeider LNUs formål eller virksomhet, kan fratas medlemskapet. Organisasjoner som ikke lenger tilfredsstiller kravene til medlemskap, kan fratas den gjeldende status de har i LNU. Organisasjoner med fullt medlemskap, men som ikke lenger tilfredsstiller kravene, kan gis observatørmedlemskap uten å søke på nytt.  Representantskapet fatter slike vedtak med 2/3 flertall ~~(blanke stemmer teller i mot)~~, etter innstilling fra styret.  Til:  Organisasjoner som motarbeider LNUs formål eller virksomhet, kan fratas medlemskapet. Organisasjoner som ikke lenger tilfredsstiller kravene til medlemskap, kan fratas den gjeldende status de har i LNU. Organisasjoner med fullt medlemskap, men som ikke lenger tilfredsstiller kravene, kan gis observatørmedlemskap uten å søke på nytt.  Representantskapet fatter slike vedtak med 2/3 **absolutt** flertall, etter innstilling fra styret.   Endre fra i §40:  Disse vedtektene kan bare endres av representantskapet med 2/3 flertall, (~~blanke stemmer teller i mot)~~. Endringsforslag må sendes LNUs sekretariat senest 60 dager før et representantskapsmøte og sendes medlemsorganisasjonene senest 30 dager før møtet.  Til:  Disse vedtektene kan bare endres av representantskapet med 2/3 **absolutt** flertall. Endringsforslag må sendes LNUs sekretariat senest 60 dager før et representantskapsmøte og sendes medlemsorganisasjonene senest 30 dager før møtet.  Endre fra i §42:  Vedtak om å oppløse LNU krever 3/4 flertall, og må fattes på 2 påfølgende representantskapsmøter. ~~Blanke stemmer teller i mot~~. Ved oppløsning skal LNUs eventuelle midler overføres til relevante samarbeidsorganisasjoner som arbeider med spørsmål som faller inn under LNUs formål.  Til:  Vedtak om å oppløse LNU krever ¾ **absolutt** flertall, og må fattes på 2 påfølgende representantskapsmøter. Ved oppløsning skal LNUs eventuelle midler overføres til relevante samarbeidsorganisasjoner som arbeider med spørsmål som faller inn under LNUs formål.   |
| **Begrunnelse:** § 18 impliserer allerede at blanke stemmer teller imot forslaget dersom det er absolutt flertall som gjelder. Det er derfor overflødig å presisere dette enda en gang i en parentes, eller i en ny setning.   |
| **Styret innstiller på at F4 vedtas.** |

|  |
| --- |
| **F5:** Stryk og erstatt i § 23:  Leder og nestledere velges særskilt. De øvrige styremedlemmene velges også særskilt, plass for plass. Det må være minst 1 kandidat til hver plass som skal besettes.   Dersom det bare er 1 kandidat til en plass, foretas valget ved akklamasjon, med mindre noen av de stemmeberettigede krever skriftlig avstemning. Det kreves ~~simpelt~~ **absolutt** flertall for å bli valgt.  Til   Leder og nestledere velges særskilt. De øvrige styremedlemmene velges også særskilt, plass for plass. Det må være minst 1 kandidat til hver plass som skal besettes.   Dersom det bare er 1 kandidat til en plass, foretas valget ved akklamasjon, med mindre noen av de stemmeberettigede krever skriftlig avstemning. Det kreves **absolutt** flertall for å bli valgt.   |
| **Begrunnelse:** I dag er det ulike typer flertallsvalg som trengs for ulike typer verv representantskapet skal velge. Styret ønsker rett og slett å renskrive og være konsekvent for typen flertall som kreves for personvalg, og foreslår absolutt flertall da dette er typen valg som ble foreslått i forretningsorden til BUT i 2024.   |
| **Styret innstiller på at F5 vedtas.** |

|  |
| --- |
| **F6:** Tilleggsforslag i § 38:  Valgkomiteen velges for ett år av gangen. 6 av medlemmene velges **med absolutt flertall** av representantskapet etter innstilling fra styret. Bare representanter fra organisasjoner med fullt medlemskap er valgbare. 1 medlem velges av styret som hovedregel blant de medlemmer som trer ut av styret på kommende representantskapsmøte.  |
| **Begrunnelse:** I dag er det ulike typer flertallsvalgs som trengs for ulike typer verv representantskapet skal velge. Styret ønsker rett og slett å renskrive og være konsekvent for typen flertall som kreves for personvalg, og foreslår absolutt flertall da dette er typen valg som ble foreslått i forretningsorden til BUT i 2024.  |
| **Styret innstiller på at F6 vedtas.** |

|  |
| --- |
| **F7:** Stryke siste linje i § 42  Klageutvalget har fem medlemmer og består av kontrollkomiteen og to representanter som velges direkte på representantskapsmøtet for 2 år med absolutt flertall etter samme regler som ved valg av styret, jf. vedtektene § 21 flg. Det velges også en leder av klageutvalget på representantskapsmøtet.  Organisasjonene kan selv nominere kandidater til klageutvalget. ~~De som nomineres bør ha god kjennskap til arbeidet i barne- og ungdomsorganisasjonene.~~   |
| **Begrunnelse:** Vedtekter bør være tydelige i sin sak. Verbet “bør” gjør det utydelig hvor hardt dette skal vektlegges. I tillegg så blir det ikke lagt noen føringer eller instruksjoner til kvalifikasjonene til noen andre verv i vedtektene, så hvorfor skal klageutvalget skilles ut?  |
| **Styret innstiller på at F7 vedtas.** |

6 Resolusjoner

Barne- og ungdomstinget kan vedta politiske resolusjoner, som klargjør LNUs politikk på et avgrenset område eller introduserer ny politikk.

Frist for å sende inn forslag til resolusjoner var 24. februar. Styret har sendt inn to resolusjoner, som ble sendt på høring til medlemsorganisasjonene 20. desember 2024.

6.1 Anerkjenn barne- og ungdomsorganisasjonene som eksperter på medvirkning!

Barnekonvensjonens artikkel 12 slår fast at barn og unge har rett til å si sin mening i alle saker som vedrører dem, og at det skal bli lagt vekt på disse meningene.

Det er en positiv trend at flere aktører i samfunnet vil styrke barn og unges medvirkning. God medvirkning sikrer ungdom med sterk demokratisk kompetanse, og som ser verdien av egen rolle i et felleskap. For å sikre dette må prosessene for medvirkning som velges være gode. Ofte blir det valgt prosesser som gjør at få og tilfeldige barn og unge blir hørt og får medvirket.

Demokratiske barne- og ungdomsorganisasjonene sitter på en unik kompetanse, erfaring og strukturer som sikrer gode medvirkningsprosesser. Organisasjonene er bygget på demokratiske verdier der medlemmene bestemmer i felleskap. Gjennom å erfare hva det vil si å være i et demokratisk felleskap, utvikler barn og unge en unik evne til å medvirke, og forstå kompleksitet i problemstillinger. Det er et godt utgangspunkt for en medvirkningsprosess.

Ved at organisasjonene velger sine egne representanter har de mulighet til å representere flere enn seg selv, og dekke et bredere mangfold av meninger. Det sikrer at flere barn og unge blir hørt. Valgte representanter muliggjør at barn og unge i større grad kan medvirke på systemnivå og i saker som går over lengre tid. Dette sikrer at beslutningstakere kan holdes ansvarlige for å ta hensyn til barn og unge sin medvirkning.

LNU er kritiske til de som mener at god medvirkning er ungdom som bare representerer seg selv, og som heller ikke har fått god opplæring, er organisert i et felleskap eller har et mandat til å representere flere enn seg selv. Det skal være opp til barn og unge selv å definere hva som er god og reel medvirkning, og velge sine egne representanter. Beslutningstakere må respektere hvordan barn og unge ønsker å bli hørt. I et representativt demokrati velges vanligvis dem som best mulig kan fremme en gruppes interesser til å representere seg, og dette prinsippet bør også få gjelde for ungdom.

LNU krever at:

* Beslutningstakere respekterer barn og unge sine egne arenaer når de skal ha innspill fra barn og unge i saker og interessefelt der barn og unge har valgt å organisere seg.
* Myndighetene sørger for at et mangfold av meninger blir representert når de inviterer til medvirkningsprosesser.
* Myndighetene øker tilgangen på frie midler til barne- og ungdomsorganisasjonene som en investering for å sikre bedre medvirkning.
* Det innføres stemmerett for 16-åringer som et tiltak for å øke den reelle innflytelsen til ungdom.

Styrets innstilling:

Resolusjonen vedtas

6.2 Inkluder barn og unge inn i demokratiske fellesskap

*Fritidserklæringen har blitt signert av to ulike regjeringer, LNU, KS og andre frivillige organisasjoner i 2016 og 2022. Erklæringen sier at alle barn og unge skal ha mulighet til å delta på en aktivitet jevnlig - alle barn skal ha en meningsfull fritid.*

I dag er det for mange barn og unge som ikke er inkludert i et fellesskap. Demokrati er på tilbakegang globalt. Derfor er det enda viktigere at vi som samfunn bygger ned barrierene som hindrer barn og unge i å delta i fritidsaktiviteter og i demokratiet. Vi må tørre å satse på barn og unge. Da må vi prioritere støtteordninger som for eksempel fritidskort.

Barne- og ungdomsorganisasjonene skaper aktivitet og bygger demokrati. For å kunne inkludere flest mulig er det viktig med et mangfold av ulike typer fritidstilbud. Det har en egenverdi i at barn og unge selv skaper sine egne aktiviteter og organisasjoner. Et medlemskap i en barne- og ungdomsorganisasjon er en skole i demokrati. Ikke gjennom teori, men gjennom praksis. Det er fellesskap der barn og unge kan lære og erfare at stemmen deres betyr noe. Det skaper en fritid der barn og unge kan utvikle sine meninger.

Gode og trygge fellesskap skapes gjennom eierskap til fellesskapet. Det oppnås når det er medlemmene som bestemmer og føler seg trygge. Når barn og unge blir inkludert i en organisasjon, vil de også ha en større mulighet til å forme samfunnet de er en del av. Det gir også arenaer for å kunne møte andre med forskjellige meninger.

Det er flere barrierer som hindrer barn og unge fra å ta del i disse fellesskapene, blant annet økonomi, tilgang på informasjon og transport. Det er positivt at flere kommuner har ordninger knyttet til fritidskort som barn og unge kan bruke for å betale medlemskap i organisasjoner. Det er med på å sikre at alle barn og unge kan delta, uavhengig av sosioøkonomisk status. Et fritidskort må også kunne brukes til å dekke andre kostnader knyttet til å delta i frivillige organisasjoner.

For å bygge et solid demokrati må det legges til rette for at barns organisasjonsfrihet og religionsfrihet oppfylles. Derfor må barn fra fylte 15 år selv kunne velge hvor de vil bruke fritidskortet sitt uten å måtte ha godkjennelse av foresatte.

LNU mener at:

* Fritidskortet må kunne brukes til å betale for medlemskap i organisasjoner og andre kostnader knyttet til deltakelse i organisasjoner.
* Ordningen ivaretar barn og unges organisasjonsfrihet og rett til medvirkning. Dette innebærer at ungdom fra 15 år selv skal kunne bestemme hvilke aktiviteter de deltar på og bruker kortet på, og at barn opp til denne alderen får mer innflytelse på bruken av kortet.

Styrets innstilling:

Resolusjonen vedtas.

7 Medlemskapssøknader

Fristen for å søke om medlemskap i LNU for 2025 var i tråd med vedtektene fastsatt til 25.  februar 2025.  Det kom inn 6 søknader om medlemskap innen fristen.

Søknadene som har kommet inn har blitt vurdert etter vedtektenes §§ 3-9:

Medlemskap

**§ 3**

Organisasjoner som ønsker å tilslutte seg LNU må være frivillige, selvstendige, demokratiske og landsomfattende organisasjoner av barn og ungdom som arbeider for barn og ungdom, med spørsmål som angår barn og ungdom, som anerkjenner vedtektene og arbeidsprogrammet til LNU.

Medlemskap kan tildeles organisasjoner som tilfredsstiller følgende krav:

**§ 4**

Demokrati- og selvstendighetskrav

1. Organisasjonen må gi mulighet for medvirkning og innflytelse til alle medlemmene. Alle medlemmer fra og med 15 til og med 29 år må ha fulle demokratiske rettigheter i beslutninger og valg. Dette er ikke til hinder for at yngre eller eldre medlemmer også har slike rettigheter.
2. Mer enn halvparten av medlemmene i organisasjonen må være under 30 år.
3. Organisasjonen må bygge sin virksomhet på lokal aktivitet.
4. Organisasjonen må ha en egen sentral ledelse som er demokratisk valgt blant medlemmene.
5. Organisasjonen må ha selvstendig økonomi, og være politisk og organisatorisk uavhengig av andre organisasjoner.

**§ 5**

Størrelses- og utbredelseskrav

1. Organisasjoner må ha minst 300 individuelle medlemmer under 30 år basert på organisasjonens egen definisjon av medlemmer.
2. Organisasjonen må ha vært i virksomhet i minst 2 år.
3. Organisasjonen må ha et nasjonalt siktemål, og ha aktivitet i minst 3 fylker.

**§ 6**

Unntaksbestemmelser for kravene til fullt medlemskap etter § 5:

1. Organisasjoner som omfatter ungdom under formell utdanning kan gis fullt medlemskap selv om de ikke tilfredsstiller kravene til individuelt medlemskap etter § 5a.
2. Organisasjoner som har et begrenset rekrutteringsgrunnlag og som har et nasjonalt siktemål kan gis fullt medlemskap selv om de ikke tilfredsstiller kravene til størrelse etter § 5a og c.

**§ 7**

Fordi LNU ønsker en mangfoldig medlemsmasse, kan organisasjoner som ønsker fullt medlemskap i LNU og som oppfyller kravene til medlemskap etter §4, men som ikke oppfyller kravene etter § 5, tildeles etableringsmedlemskap.

LNU sitt styre vedtar retningslinjer for etableringsmedlemskap. Ved tildeling av etableringsmedlemskap skal organisasjonene signere på disse retningslinjene med eventuelle vedlegg. Hvis retningslinjene brytes, kan styret i LNU melde ut organisasjonen.

**§ 8**

Observatørmedlemskap kan tildeles andre barne- og ungdomsorganisasjoner som ikke oppfyller medlemskravene etter § 4, men som oppfyller kravene etter § 5 og som LNU finner det særlig verdifullt å samarbeide med.

**§ 9**

Medlemskap kan ikke tildeles:

1. Organisasjoner som hovedsakelig arbeider med idrettslige aktiviteter kan ikke få medlemskap.
2. Organisasjoner som har forretningsdrift som formål eller tjener utenforstående kommersielle interesser
3. Organisasjoner som gjennom sitt formål, praksis, struktur eller samarbeid med andre motarbeider demokrati eller opptrer i konflikt med FNs konvensjon om barnets rettigheter og FNs og Europarådets konvensjoner om menneskerettighetene.
4. Ad hoc-organisasjoner

7.1. MiR-UNG

*MiR-Ung søker om ordinært medlemskap i LNU.*

**Om organisasjonen**

MiR-Ung er et nettverk av og for ungdommer uavhengig av etnisk og sosial bakgrunn. MiR- Ung jobber for at alle barn og unge skal ha like muligheter til å påvirke, og delta i samfunnet.

Organisasjonen arbeider for å øke bevissthet, innflytelse og samfunnsdeltakelse hos unge med ulik etnisk og kulturell bakgrunn. Har et integreringsperspektiv i sitt arbeid. For å oppnå dette skal MiR-Ung arrangere kurs og seminarer, drive leksehjelp- og studiegrupper, tilby sin kompetanse til skoler og kommuner, samt organisere aktivitetstilbud og sosialt samvær.

MiR-Ung ønsker å være med i LNU for å utvide nettverk sitt og styrke organisasjonen sin kompetanse. De ønsker også å nå flere ungdommer og tilby eksisterende og nye medlemmer flere aktiviteter.

Vurdering av organisasjonen etter §§4-5 i LNU sine vedtekter:

|  |  |
| --- | --- |
| §4a |  Ifølge MiR-Ungs vedtekter §2 og §3 har alle medlemmer fulle demokratiske rettigheter. **MiR-Ung oppfyller dette kravet.** |
| §4b |  MiR-Ung har totalt 424 medlemmer der 419 av disse er under 30 år. **MiR-Ung oppfyller dette kravet.** |
| §4c |  MiR-Ung har lokallag i 5 av landets fylker. Eksempler på lokal aktivitet i de ulike lokallagene er: Sosiale dagaktiviteter DagsturerMuseumsbesøkTurer til TusenfrydBowlingkvelderFilm- og spillkvelderFriluftslivsaktiviteter HytteturerFotturer i nærområdetOvernattingsturer i naturenKano – SUP turer Kreative og læringsbaserte aktiviteter Workshops og kursTemakvelderKunst- og håndverksverksteder**MiR-Ung oppfyller dette kravet.** |
| §4d | MiR-Ung er oppbygget som en demokratisk medlemsorganisasjon med lokallag med egne lokallagstyrer og et sentralstyre som er det nasjonale leddet. MiR-Ung sitt styre velges demokratisk blant MiR-Ung sine medlemmer i løpet av årsmøtet. MiR-Ung sine medlemmer får invitasjon til nevnte årsmøte og dette gjøres årlig.**MiR-Ung oppfyller dette kravet.** |
| §4e | MiR-Ung er en selvstendig barne- og ungdomsorganisasjon. De har samarbeid med sin moderorganisasjon MiR, men MiR kan ikke påvirke valg, politiske vedtak i organisasjonen, eller hvordan MiR-Ung disponerer sin økonomi. **MiR-Ung oppfyller dette kravet.** |
| §5a | Organisasjonen har 419 medlemmer under 30 år. **MiR-Ung oppfyller dette kravet.**  |
| §5b | MiR-Ung ble stiftet 29.10.2016. **MiR-Ung oppfyller dette kravet.**  |
| §5c | MiR-Ung er en landsomfattende organisasjon, med lokallag i Oslo, Jessheim, Nedre Romerike, Eidsvoll, Fredrikstad, Bodø, Narvik og Grimstad. Det vil si i 5 fylker. **MiR-Ung oppfyller dette kravet.**  |

Vurdering

Gjennomgang av organisasjonens vedtekter, økonomi, oppbygging og aktiviteter viser at MiR-Ung er en selvstendig og demokratisk barne- og ungdomsorganisasjon. De tilfredsstiller alle krav til medlemskap ifølge §§ 4 a-e og §§ 5a-c.

MiR-Ung søker om ordinært medlemskap i LNU og vil plasseres i kategorien «Samfunnspolitiske».

Styrets innstilling:

*MiR-Ung innvilges ordinært medlemskap i LNU og plasseres i kategorien: Samfunnspolitiske.*

7.2 Mental Helse Ungdom

*Mental Helse Ungdom søker om ordinært medlemskap i LNU.*

Om organisasjonen

Mental Helse Ungdom er en partipolitisk uavhengig organisasjon som er åpen for barn og unge som har eller har hatt psykiske helseutfordringer, deres pårørende, samt andre som ønsker å støtte organisasjonens arbeid. Organisasjonen inkluderer alle, uavhengig av religion, livssyn, etnisitet, funksjonsnivå, seksuell orientering eller kjønnsidentitet, så lenge de støtter organisasjonens formål.

Mental Helse Ungdom ble observatørmedlem i LNU i 2008 og har vært medlemmer siden dette. På dette tidspunktet var Mental Helse Ungdom ungdomsorganisasjonen til Mental Helse, og de oppfylte derfor ikke kravene om selvstendighet i LNUs vedtekter. De siste årene har Mental Helse Ungdom vært igjennom en selvstendighetsprosess og de er nå en helt selvstendig og uavhengig organisasjon.

Det er viktig for Mental Helse Ungdom å være medlem i LNU. Et medlemskap i LNU gir Mental Helse Ungdom tilgang til viktige ressurser, økt synlighet, styrket legitimitet og et større demokratisk felleskap. Det kan bidra til å løfte organisasjonen og dens arbeid for barn og unges psykiske helse både lokalt, nasjonalt og internasjonalt.

Mental Helse Ungdom søker ordinært medlemskap i LNU.

Vurdering av organisasjonen etter §§4-5 i LNU sine vedtekter:

|  |  |
| --- | --- |
| §4a | Ifølge organisasjonens vedtekter §3.2 alle medlemmer av Mental Helse Ungdom fulle demokratiske rettigheter. **Mental Helse Ungdom oppfyller dette kravet.** |
| §4b | Mental Helse Ungdom har 6126 medlemmer totalt der 4714 av disse er under 30 år. **Mental Helse Ungdom oppfyller dette kravet.**  |
| §4c | Mental Helse Ungdom har 16 lokallag. Disse er lokalisert over hele landet. Eksempel på lokale aktiviteter er: ByttedagTur til fornøyelsesparkTeambuildingJuleverkstedJulebord**Mental Helse Ungdom oppfyller dette kravet.** |
| §4d | Landsmøtet velger i dag sentralstyre for Mental Helse Ungdom, etter innstilling fra valgkomiteen.  Landsmøtet er forpliktet til å sikre at et flertall i det valgte sentralstyret, til sammen består av barn og unge til og med 37 år som har en psykisk lidelse og/eller er pårørende. Det skal ved valg etterstrebes en lik kjønnsmessig fordeling.**Mental Helse Ungdom oppfyller dette kravet.** |
| §4e | Mental Helse Ungdom er en selvstendig organisasjon. De er politisk og organisatorisk uavhengig av andre organisasjoner. **Mental Helse Ungdom oppfyller dette kravet.** |
| §5a | Mental Helse Ungdom har 4714 medlemmer under 30 år. **Mental Helse Ungdom oppfyller dette kravet.**  |
| §5b | Mental Helse Ungdom ble stiftet 05.03.2005. **Mental Helse Ungdom oppfyller dette kravet.**  |
| §5c | Mental Helse Ungdom har 16 lokallag. De har lokallag i 9 fylker. **Mental Helse Ungdom oppfyller dette kravet.** |

Vurdering

Gjennomgang av organisasjonens vedtekter, økonomi, oppbygging og aktiviteter viser at Mental Helse Ungdom er en selvstendig og demokratisk barne- og ungdomsorganisasjon. De tilfredsstiller i dag alle krav til medlemskap ifølge §§ 4 a-e og §§ 5a-c.

Mental Helse Ungdom søker ordinært medlemskap. Da de var observatørmedlemmer, var de plassert i kategorien «Samfunnspolitiske» og de ønsker å fortsette i denne kategorien.

Styrets innstilling

*Mental Helse Ungdoms observatørmedlemskap avsluttes, og de innvilges ordinært medlemskap i LNU. De fortsetter i kategorien: Samfunnspolitiske.*

7.3 Norges Sjakkforbund

*Norges Sjakkforbund søker om ordinært medlemskap i LNU.*

Om organisasjonen

Fra 1.januar 2025 ble Norges Sjakkforbund og Ungdommens Sjakkforbund slått sammen til én organisasjon. Etter en gjennomgang av LNUs arkiv har vi funnet at Ungdommens Sjakkforbund har vært ordinær medlemsorganisasjon i LNU i over 30 år. Norges Sjakkforbund har ikke vært medlemsorganisasjon i LNU.

Den sammenslåtte organisasjonen heter Norges Sjakkforbund, og videre er det den sammenslåtte organisasjonen det refereres til når vi bruker dette navnet.

Norges Sjakkforbund finner det verdifullt å fortsette medlemskapet i LNU fordi dette gir dem tilgang på veiledning, samtidig som det styrker deres legitimitet og synlighet. Medlemskapet gir organisasjonen mulighet til å delta i et nettverk av organisasjoner som arbeider for unge, og de får en sterkere stemme i saker som angår barn og ungdom. Dette bidrar til å gjøre sjakk mer tilgjengelig for nye generasjoner.

Norges Sjakkforbund (NSF) er en frivillig organisasjon som arbeider for å fremme sjakk i Norge. Formålet deres er å øke interessen for og utbredelsen av sjakk som sport, hobby og pedagogisk verktøy. De organiserer turneringer, støtter klubber og medlemmer, og jobber for å styrke sjakkens posisjon både nasjonalt og internasjonalt.

Vurdering av organisasjonen etter §§4-5 i LNU sine vedtekter:

|  |  |
| --- | --- |
| §4a | I følge §6 i Norges Sjakkforbund sine vedtekter har medlemmer som har fylt 13 år fulle demokratiske rettigheter. **Norges Sjakkforbund oppfyller dette kravet.**  |
| §4b | Norges Sjakkforbund har totalt 8014 medlemmer. Av disse er 5037 under 30 år. **Norges Sjakkforbund oppfyller dette kravet.** |
| §4c | Norges Sjakkforbund har klubber i alle Norges 15 fylker. Eksempler på lokal aktivitet er: * Barneturneringer
* Klubbkvelder
* «Sjakk-karusell»
* Helgeturneringer
* Kurs
* Online leksjoner

**Norges Sjakkforbund oppfyller dette kravet.**  |
| §4d | Styret i NSF velges av forbundets høyeste organ, Kongressen, som avholdes årlig. Sentralstyret er NSFs høyeste myndighet mellom kongressene. Hver klubb sender én representant til møtet, og antallet stemmer som tildeles en klubb avhenger av klubbens størrelse og medlemskap.**Norges Sjakkforbund oppfyller dette kravet.** |
| §4e | Norges Sjakkforbund er en selvstendig organisasjon. De er politisk og organisatorisk uavhengig av andre organisasjoner.**Norges Sjakkforbund oppfyller dette kravet.** |
| §5a | Norges Sjakkforbund har 5037 medlemmer under 30 år. **Norges Sjakkforbund oppfyller dette kravet.** |
| §5b | Norges Sjakkforbund ble stiftet 31.12.1914. **Norges Sjakkforbund oppfyller dette kravet.**  |
| §5c | Norges Sjakkforbund har klubber i alle Norges 15 fylker.**Norges Sjakkforbund oppfyller dette kravet.** |

Vurdering

Etter gjennomgang av organisasjonens søknad, vedtekter og økonomi ser vi at Norges Sjakkforbund oppfyller kravene til medlemskap beskrevet i §§ 4 a-e og §§ 5 a-c i LNUs vedtekter.

Norges Sjakkforbund søker ordinært medlemskap. Ungdommens Sjakkforbund var plassert i kategorien «Kultur, friluft og fritid» og Norges Sjakkforbund ønsker å fortsette i denne kategorien.

Nestleder i LNU, Sofie Sæther, er ansatt i Norges Sjakkforbund. Hun var ikke med på behandling av medlemskapssøknaden, og heller ikke med på å vedta styrets innstilling i denne saken.

Innstilling fra styret:

Norges Sjakkforbund innvilges ordinært medlemskap i LNU i kategorien: Kultur, Friluft og Fritid.

7.4 Lightup Norway

*Lightup Norway søker om etableringsmedlemskap i LNU.*

Om organisasjonen

Lightup Norway er en landsdekkende ungdomsorganisasjon, med hovedsete i Oslo. Lightup Norway er en del av en internasjonal ungdomsbevegelse, bestående av uavhengige demokratiske nasjonale organisasjoner. Per dags dato eksisterer Lightup i Østerrike, Tyskland og Norge.

Lightup arbeider for å forebygge menneskehandel og seksuell utnyttelse. Lightup jobber med opinionsbygging og for å fremme holdningsforandring i spørsmål som berører alle former for menneskehandel og seksuell utnyttelse. Lightup vil være en plattform for unges engasjement, hvor unge på egne kreative måter kan være med å belyse tematikk relatert til menneskehandel til sine omgivelser, og være med å forebygge menneskehandel og seksuell utnyttelse. Lightup oppmuntrer og legger til rette for unges samfunnsengasjement og deltakelse i det demokratiske og ideelle organisasjonslivet.

Lightup søkte medlemskap i LNU for første gang i 2018, da under navnet Freethem. Senere i 2018 endret organisasjonen navn til Lightup. Lightup var etableringsmedlem i LNU fra 2018 til og med 2023. De fikk utvidet etableringsmedlemskapet sitt med et ekstra år i 2021, 2022 og 2023 på grunn av utfordringer med rekruttering som følge av korona-pandemien. Ifølge retningslinjene for etableringsmedlemskap kan en organisasjon som har fått avsluttet sitt etableringsmedlemskap søke igjen etter det har gått et år fra medlemskapet ble avsluttet.

Lightup ønsker å være en del av LNU for å kunne ta del i det store og kunnskapsrike felleskapet av barne- og ungdomsorganisasjoner.

Vurdering av organisasjonen etter §§4-5 i LNU sine vedtekter:

|  |  |
| --- | --- |
| §4a | Ifølge §7.3 i organisasjonens vedtekter har alle medlemmer i Lightup fulle demokratiske rettigheter. **Lightup oppfyller dette kravet.**  |
| §4b | Lightup har totalt 530 medlemmer. Av disse er 299 under 30 år. **Lightup oppfyller dette kravet.** |
| §4c | Lightup har ingen formelle lokallag, men de har aktivitet for sine medlemmer. Eksempler på lokal aktivitet er: Lightup NightForedrag Sosiale aktiviteterInnsamlinger og loppemarkedFilmproduksjon og kampanjer til sosiale media**Lightup oppfyller dette kravet.**  |
| §4d | I §9 i Lightup sine vedtekter står det at styret i Lightup velges av årsmøtet. Årsmøtet et organisasjonens høyeste organ og alle medlemmer har fulle demokratiske rettigheter og møterett på årsmøtet. **Lightup oppfyller dette kravet.** |
| §4e | Lightup er en selvstendig organisasjon. De er politisk og organisatorisk uavhengig av andre organisasjoner.**Lightup oppfyller dette kravet.** |
| §5a | Lightup har 299 medlemmer under 30 år. **Lightup oppfyller ikke dette kravet.** |
| §5b | Lightup ble stiftet 28.09.2013. **Lightup oppfyller dette kravet.**  |
| §5c | Lightup har ingen formelle lokallag per i dag. De ønsker å opprette lokallag, og mulige kandidater er da Bergen, Trondheim og Kristiansand. **Lightup oppfyller ikke dette kravet.** |

Vurdering

Etter gjennomgang av organisasjonens søknad, vedtekter og økonomi ser vi at Lightup oppfyller kravene til medlemskap beskrevet i §§ 4 a-e.

Organisasjonen har 299 medlemmer under 30 år, og oppfyller derfor ikke kravet i §5a. Organisasjonen har vært virksom siden 2013 og oppfyller kravet i §5b. De har ingen etablerte lokallag og oppfyller dermed ikke §5c.

Fordi LNU ønsker en mangfoldig medlemsmasse kan etableringsmedlemskap tildeles organisasjoner som oppfyller kravene til medlemskap etter §4, men ikke §5, jamfør LNUs vedtekter §7.

Lightup søker etableringsmedlemskap og ønsker å bli plassert i kategorien «Samfunnspolitiske».

Styrets innstilling

Lightup innvilges etableringsmedlemskap i LNU i kategorien: Samfunnspolitiske.

7.5 Norsk Sykepleierforbund Student

*Norsk Sykepleierforbund Student søker om observatørmedlemskap i LNU.*

Om organisasjonen

Norsk Sykepleierforbund Student (NSF Student) er studentorganiseringen under Norsk Sykepleierforbund.

Norsk Sykepleierforbund (NSF) er den landsomfattende fagorganisasjonen for sykepleiere, jordmødre og sykepleierstudenter. NSF er en partipolitisk uavhengig organisasjon. NSFs formål er flerfoldig, med samfunnspolitisk, fagpolitisk og interessepolitisk forankring. NSF skal:

1. Påvirke samfunnsforholdene til det beste for befolkningens helse.
2. Arbeide for tilgjengelige, likeverdige og faglig forsvarlige helsetjenester for hele befolkningen.
3. Arbeide for et samfunn bygget på likestilling, likeverd, mangfold og flerkulturell forståelse.
4. Fremme høy faglig og yrkesetisk standard blant sykepleiere og jordmødre.
5. Fremme faglig utvikling og forskning blant sykepleiere og jordmødre.
6. Fremme høy standard og høyt faglig nivå på sykepleierutdanningene.
7. Fremme medlemmenes mulighet til forsvarlig profesjonsutøvelse og kompetanseutvikling.
8. Fremme medlemmenes lønns- og arbeidsvilkår.
9. Fremme internasjonalt samarbeid og solidaritet.

Studentorganiseringen (NSF Student) har ikke et eget formål, da studentorganiseringen har til formål å følge NSFs formål bare rettet mot sykepleierstudenter og er en organisasjonsstruktur som organiserer studentmedlemmer.

Studentorganiseringen til Norsk Sykepleierforbund ser det som hensiktsmessig og nyttig å være en del av LNU. Fordeler som tilgang på LNU's nettverk, muligheter for kompetanseheving og støtte til organisatorisk utvikling fremheves som verdifulle ressurser som kan bidra til å styrke NSF Students arbeid og øke deres innflytelse som studentorganisasjon.

Vurdering av organisasjonen etter §§4-5 i LNU sine vedtekter:

|  |  |
| --- | --- |
| §4a | NSF Student har ingen egne vedtekter. Deres vedtekter er kapittel 18 i NSF sine vedtekter. Alle medlemmer i NSF Student har fulle demokratiske rettigheter i henhold til organisasjonens vedtekter (§18-2-2). **NSF Student oppfyller dette kravet.** |
| §4b | NSF Student har 12 917 medlemmer totalt, 10 581 av disse er under 30 år. **NSF Student oppfyller dette kravet.** |
| §4c | NSF Student har aktive lokallag 14 steder rundt om i landet. Lokallagene er tilknyttet studiesteder, men kan også være tilknyttet by/stad dersom lagenes selv ønsker dette. Eksempler på aktiviteter i de ulike lagene er:ForedragFagdager/ fagkvelderSpillkvelder med sykepleierspillet eller andre brettspillSosiale aktiviteter**NSF Student oppfyller dette kravet.** |
| §4d | Sentralledelsen i NSF Student velges av studentårsmøtet. Studentstyret er høyeste studentorgan mellom årsmøtene og står ansvarlig for sine avgjørelser overfor årsmøtet og NSFs forbundsstyre.**NSF Student oppfyller dette kravet.** |
| §4e | NSF Student er ikke en egen organisasjon. De er en organisering under Norsk Sykepleierforbund (NSF). **NSF Student er ikke en selvstendig organisasjon og oppfyller derfor ikke dette kravet.**  |
| §5a | NSF Student har 10 581 medlemmer under 30 år. **NSF Student oppfyller dette kravet.**  |
| §5b | Organisasjonen ble stiftet i 1998.**NSF Student oppfyller dette kravet.** |
| §5c | NSF Student har lokallag 14 steder rundt i Norge og er med disse representert i 9 ulike fylker. **NSF Student oppfyller dette kravet.** |

Vurdering

Etter § 8 i LNUs vedtekter kan observatørmedlemskap tildeles barne- og ungdomsorganisasjoner som ikke oppfyller medlemskravene etter § 4, men som oppfyller kravene etter § 5 og som LNU finner det særlig verdifullt å samarbeide med.

NSF Student oppfyller kravene i §§4a-d. NSF Student er ikke en selvstendig organisasjon, de oppfyller derfor ikke kravene i §4e. NSF Student oppfyller alle kravene i §§5 a-c. Det vil være nyttig for LNU å ha med seg sykepleierstudentene i vårt felleskap. De organiserer en stor gruppe unge som vil kunne gi innsikt og ressurser innen helsefag. Vi har i dag andre studentorganiseringer som medlemsorganisasjoner, blant annet Lærerstudentene i Utdanningsforbundet.

NSF Student søker om observatørmedlemskap i LNU og vil enten plasseres i kategorien «Samfunnspolitiske» eller kategorien «Student og elev». Vi foreslår at de plasseres i “Student og elev” da lignende organisasjoner er plassert i denne kategorien.

Styrets innstilling:

*Norges Sykepleierforbund Student innvilges observatørmedlemskap i LNU og plasseres i kategorien: Student og elev.*

7.6 Kvääninuoret – Kvenungdommen

*Kvääninuoret – Kvenungdommen søker om observatørmedlemskap i LNU*

Om organisasjonen

Kvääninuoret – Kvenungdommen er en landsdekkende ungdomsorganisasjon under Norske kveners forbund - Ruijan Kvääniliitto (NKF-Rk). Kvenungdommen skal arbeide for å skape møteplasser som bidrar til å styrke ungdommers språk, identitet og tilhørighet, samt fremme unges interesse for å utvikle kvensk kultur, samfunn og stilling. Kvääninuoret - Kvenungdommen er en partipolitisk- og livssynsnøytral organisasjon.

Kvenungdommen fremmer unges interesser på ulike nivåer for å utvikle eget språk, kultur og samfunn. I løpet av året arrangerer organisasjonen forskjellige samlinger og arrangementer som det er gratis å delta på for medlemmer. Organisasjonen samarbeider også aktivt med andre ungdomsorganisasjoner både i Norge og i andre nordiske land.

Vurdering av organisasjonen etter §§4-5 i LNU sine vedtekter:

|  |  |
| --- | --- |
| §4a |  Ifølge Kvenungdommens vedtekter §4 har alle medlemmer fulle demokratiske rettigheter. **Kvenungdommen oppfyller dette kravet.** |
| §4b |  Kvenungdommen har totalt 250 medlemmer der 70 av disse er under 30 år. **Kvenungdommen oppfyller ikke dette kravet.** |
| §4c |  Kvenungdommen har samlinger og leirer rundt om i hele landet. Disse er gratis for medlemmene. **Kvenungdommen oppfyller dette kravet.** |
| §4d | Styret i Kvenungdommen velges av Årsmøte. Årsmøte avholdes en gang i året og alle medlemmer har mulighet til å møte på Årsmøte. Årsmøte er Kvääninuoret -Kvenungdommen sitt øverste organ. **Kvenungdommen oppfyller dette kravet.** |
| §4e | Kvenungdommen er ungdomsorganisasjonen under Norske kveners forbund - Ruijan Kvääniliitto (NKF- Rk). De er ikke organisatorisk uavhengig. NKF-RK kan ikke påvirke vedtak angående Kvenungdommens vedtekter og program, men de kan påvirke vedtak angående Kvenungdommens økonomi og ansettelser. **Kvenungdommen oppfyller ikke dette kravet.** |
| §5a | Organisasjonen har 70 medlemmer under 30 år. **Kvenungdommen oppfyller ikke dette kravet.**  |
| §5b | Kvenungdommen ble stiftet 23.02.2008. **Kvenungdommen oppfyller dette kravet.**  |
| §5c | Kvenungdommen er en landsomfattende organisasjon, men de har ingen lokallag. **Kvenungdommen oppfyller ikke dette kravet.**  |

**Vurdering**

Etter §6 i LNUs vedtekter kan organisasjoner som har et begrenset rekrutteringsgrunnlag og som har et nasjonalt siktemål gis fullt medlemskap selv om de ikke tilfredsstiller kravene til størrelse etter § 5a og c.

Etter § 8 i LNUs vedtekter kan observatørmedlemskap tildeles barne- og ungdomsorganisasjoner som ikke oppfyller medlemskravene etter § 4, men som oppfyller kravene etter § 5 og som LNU finner det særlig verdifullt å samarbeide med.

Kvenungdommen oppfyller ikke kravet om andel medlemmer under 30 år i §4b, og heller ikke kravene i §4e da de ikke er en selvstendig barne- og ungdomsorganisasjon. De har også begrenset rekrutteringsgrunnlag, og har et viktig tilbud til kvensk ungdom. Det vil være verdifullt for LNU å samarbeide med Kvenungdommen. Det er usikkert hvor mange kvener det er i Norge i dag. 10 000-15 000 kvener i Norge i dag et anslag som ofte benyttes i offentlige dokumenter. NKF – Rk skriver på sine sider at forskere mener et forsiktig anslag er minst 50 000 kvener i Norge i dag (Lane 2011).

Kvenungdommen tilfredsstiller kravene til observatørmedlemskap i LNU, sett bort fra størrelse på organisasjonen. Intensjonen i §6 er å kunne gi medlemskap til organisasjoner med begrenset rekrutteringsgrunnlag, på tross av at de ikke oppfyller kravene til størrelse i §5. Forslaget er derfor at Kvenungdommen skal innvilges observatørmedlemskap i LNU med bakgrunn i begrenset rekrutteringsgrunnlag.

Kvenungdommen søker om observatørmedlemskap i LNU og vil plasseres i kategorien «Kultur, friluft og fritid».

Styrets innstilling:

*Kvenungdommen har begrenset rekrutteringsgrunnlag, men er ikke en selvstendig barne- og ungdomsorganisasjon. De innvilges observatørmedlemskap i LNU og plasseres i kategorien: Kultur, friluft og fritid.*

8 Utmelding

Bakgrunn

International Students Union of Norway (ISU Norway) har vært en nasjonal organisasjon for internasjonale studenter i Norge, og meldte seg i 2008 inn i LNU som en student- og elevorganisasjon. Organisasjonen har hatt aktivitet og sentral ledelse over en lengre periode, men LNU ble i 2022 kjent med at ledelsen i organisasjonen ikke lenger var å få tak i, og at de heller ikke har rapportert på tildelte midler over en lengre periode.

Direktoratet for høyere utdanning og forskning har sendt organisasjonen et tilbakebetalingskrav på totalt 3,2 millioner kroner for tilskudd i 2022, samt gjenværende tilskudd fra perioden 2016 til 2021. I 2024 ble det også tatt ut tiltale mot en tidligere sentral tillitsvalgt i organisasjonen for grove underslag, og saken er fremdeles til behandling i rettssystemet.

LNU har hatt kontakt med lokallag som bekrefter at det ikke finnes en nasjonal ledelse i organisasjonen, og at det ikke er avholdt årsmøter nasjonalt siden 2021.

Styrets vurdering er at ISU ikke lenger oppfyller kravene i vedtektene §4 bokstav d, og de dermed burde meldes ut av LNU.

Organisasjonen har flere lokallag som fungerer som selvstendige organisasjoner ute på utdanningsinstitusjoner, og om disse på et tidspunkt ønsker å organisere seg med en nasjonal overbygning er det ingenting i det foreslåtte vedtaket som begrenser muligheten for ISU til å melde seg inn igjen dersom de oppfyller kravene til medlemskap.

Styrets innstilling:

ISU – International Students Union meldes ut av LNU.

9 Budsjett

9.1 Medlemskontingent

Medlemskontingenten i LNU var uendret i perioden 2016-2023. På Barne- og ungdomstinget i 2023 ble kontingenten vedtatt hevet fra og med 2024. Styret mener kontingentsatsen som ble vedtatt i 2023 ligger på et fornuftig nivå og foreslår å videreføre disse satsene i 2026.

LNU bruker medlemstall som er oppgitt til Barne- og familiedepartementet i søknad om grunnstøtte for gjeldende år (altså søknad for 2026 i kontingentutregning for 2026). Dersom en medlemsorganisasjon ikke søker grunnstøtte, bruker vi tall oppgitt i søknad til LNU Frifond organisasjon for gjeldende år. Dersom en medlemsorganisasjon verken søker grunnstøtte eller Frifond organisasjon henter vi inn tallene på annen måte.

Styrets innstilling:

*Kontingentsatsene for 2026 blir som følger:*

1. *Kontingenten for organisasjoner med fullt medlemskap blir 10 000 kr per organisasjon, pluss et tillegg på 1 kr per medlem under 26 år. Den samlede kontingenten blir avrundet oppover til nærmeste hundre kroner. Øvre grense per organisasjon blir 25 000 kr.*
2. *Den variable delen av kontingenten blir utregnet på grunnlag av antall medlemmer under 26 år.*
3. *Kontingenten for student- og elevorganisasjoner med kollektivt medlemskap blir 12 500 kr per organisasjon.*
4. *Kontingenten for organisasjoner med etableringsmedlemskap blir 500 kr.*
5. *Kontingenten for organisasjoner med observatørstatus blir 9 500 kr.*
6. *Organisasjoner med færre enn 500 medlemmer betaler 1 000 kr per år, etter søknad. Dette gjelder både medlemsorganisasjoner og observatørorganisasjoner.*
7. *Nye organisasjoner betaler ikke kontingent det året de blir tatt opp som medlemmer i LNU. Organisasjonene betaler kontingent ut fra statusen de har ved inngangen til 2026, selv om de får endret status samme år.*

9.2 Honorering av tillitsvalgte

For å følge prinsippene i Frivillighet Norges «Anbefalinger for godt styresett i frivillige organisasjoner» legges det opp til at Barne- og ungdomstinget i sammenheng med budsjettet skal vedta honorarene til arbeidsutvalget i LNU.

«Når organisasjonens økonomi tillater det, bør styremedlemmene få dekket nødvendige utgifter til reise, overnatting, kost og evt. andre utgifter som knytter seg direkte til utførelse av styrevervet. Organisasjonens årsmøte eller tilsvarende organ bør vedta retningslinjer for dette. Styrearbeid i frivillige organisasjoner skal først og fremst skje på frivillig basis. Dersom en organisasjon betaler styrehonorar må det ha et svært nøkternt omfang og stå i forhold til organisasjonens økonomi. Størrelsen på styrehonoraret og premissene for utbetaling skal vedtas av årsmøtet eller tilsvarende organ.»

 - Frivillighet Norges anbefalinger for godt styresett i frivillige organisasjoner, punkt 1.8

Bakgrunnen for forslaget

På Barne- og ungdomstinget 2024 ble det vedtatt et nytt regulativ for godtgjøring av tillitsvalgte i LNU. Dette regulativet tar utgangspunktet grunnbeløpet i folketrygden, noe som vil si at nivået for godtgjørelse årlig justeres etter prisstigningen i samfunnet.

Nærmere om forslaget

Styret foreslår å videreføre den eksisterende ordningen med en frikjøpt styreleder i full stilling, samt mindre honorarer for de to nestlederne. Forslaget medfører ingen endringer i honorarnivået fastsatt av BUT 2024, men presiserer at styrelederens pensjonsordning skal følge samme avtale som sekretariatets.

I henhold til forslaget vil styreleder motta et honorar tilsvarende 400 % av grunnbeløpet (496 112 kroner i 2024), mens nestlederne vil motta 40 % av grunnbeløpet (49 611 kroner i 2024).

Vedlegg:

1. Forslag til regulativ for godtgjøring av LNUs tillitsvalgte

Styrets innstilling:

*Regulativ for godtgjøring av LNUs tillitsvalgte vedtas*

9.3 Rammebudsjett

Styret innstiller til BUT på et rammebudsjett som viser forventede utgifter fordelt på de ulike virksomhetsområdene, og hvordan disse er planlagt finansiert gjennom LNU sine inntekter. Rammebudsjettet for 2026 tar utgangspunkt i styrets budsjett for 2025, som er vedtatt på bakgrunn av rammebudsjettet for 2025 og regnskapet for 2023 og 2024. Budsjettet omfatter ikke tilskudd som fordeles gjennom LNUs støtteordninger.

Forslaget til rammebudsjett legger opp til et årsresultat på 0 kroner.

Vedlegg:

1. Forslag til rammebudsjett for 2026

Styrets innstilling:

*Barne- og ungdomstinget vedtar rammebudsjett for 2026*

10 Innkomne saker

Det er ingen innkomne saker til BUT 2025

11 Valg

§ 24 i LNUs vedtekter sier følgende om valget på representantskapsmøtet:

*Kun kandidater som er nominert av medlemsorganisasjonene eller foreslått av valgkomiteen er valgbare. Kandidater må nomineres minst 60 dager før representantskapsmøtet. Medlemsorganisasjonene skal informeres om tidsfristen minst 30 dager på forhånd.*

Valgkomiteens arbeid

Valgkomiteen begynte sitt arbeid i starten av desember 2025 og hadde i år som oppgave å innstille på to styremedlemmer og to varamedlemmer til styret, to medlemmer til kontrollkomitéen og leder og medlem i klageutvalget.

Valgkomiteen har forsøkt å etterstrebe at alle de fire grupperingene av medlemsorganisasjoner i LNU skal være proporsjonalt representert i styret. De fire organisasjonsgrupperingene er i dag som følger (sortert fra størst til minst):

* Samfunnspolitiske
* Livssynsbaserte
* Kultur, fritid og friluft
* Student og elev

Valgkomiteen har også vektlagt en balanse mellom kontinuitet og utskifting, komplimenterende kompetanse, gode samarbeidsevner og et ønske om å bidra til LNU over lengre tid.

Nominasjonsprosess

Alle medlemsorganisasjoner i LNU kan nominere kandidater til de ulike vervene. Informasjon om nominasjonsprosessen og intervjuer ble lagt ut på lnu.no/but. Valgkomiteen valgte også å ringe flere medlemsorganisasjoner for å informere om valgprosessen i januar og februar. Nominasjonsfristen ble i tråd med vedtektenes §24 satt til 24. februar 2025. Til denne fristen hadde valgkomiteen mottatt 6 nominasjoner, og komiteen tok selv kontakt med flere organisasjoner for å innhente nok nominasjoner til de ulike plassene i etterkant av fristen.

Valgkomiteen har vurdert totalt 11 nominasjoner. Alle de nominerte kandidatene ble intervjuet i perioden 26. februar-24. mars. Nominasjonene hadde CVen til kandidatene vedlagt, og disse har blitt inkludert i vurderingene når valgkomiteen har arbeidet.

Valgkomiteens medlemmer

LNU sin valgkomite har i 2024-2025 bestått av:

* Johannes Dybvik, Frikirkens Barn og Unge
* Sebastian Mathisen, Elevorganisasjonen
* Mathias Fjeldstad Jørgensen, Hyperion
* Naomi Lidal, Landsorganisasjonen for Tverrkirkelige Ungdomsarbeid
* Birgitte Konow, KrFU
* Nora Havstein Håpnes, Natur og Ungdom
* Erlend Sæther, styret i LNU

Valgkomiteen konstituerte seg selv og valgte Mathias som leder. Avdelingsleder i LNU, Benjamin Myrstad, har fungert som valgkomiteens sekretær. Valgkomiteens medlemmer Johannes Dybvik og Sebastian Mathisen trakk seg før valgkomiteen startet intervjuer og har ikke vært involvert i utvikling av valgkomiteens innstilling.

11.1 Valg av styremedlemmer

Valgkomiteen har hatt som oppgave å innstille på to medlemmer til styret i toårige verv.

Som styremedlemmer har valgkomiteen innstilt på to nye kandidater. Dette er personer som vi mener utmerket seg positivt under intervjuene, og som kan bidra med mye konstruktivt og nyttig i den kommende perioden. Både på bakgrunn av erfaringene og kompetansen deres, men også med mulige nye perspektiver og tanker. Valgkomiteen har vurdert sammensetningen av representasjon av de ulike medlemskategoriene og etterstrebet å få et så bredt plan som mulig, samtidig som personlig egnethet og kvalifikasjoner er blitt vektlagt. Valgkomiteen har derfor innstilt følgende:

**Aleksander Snarheim** er 21 år gammel og bor i Oslo. Han har lang fartstid i barne- og ungdomsfrivilligheten, blant annet Changemaker og Sosialistisk ungdom. Lengst fartstid har han som sentralstyremedlem i Natur og Ungdom. I dag jobber han for Miljøpartiet de Grønne i Oslo.  I 2024/2025 var han ungdomsdelegat til FNs naturtoppmøte. Aleksander trekker fram videre inkludering av minoritets- og urfolksorganisasjoner i LNU, samt videreutvikling av ungdomsdelegatordningen som saker han ønsker å arbeide med som styremedlem i LNU.

**Emilie Skoland** er 26 år gammel fra Stavanger, og jobber for tiden med å fullføre mastergraden som lektor ved NTNU. Hun har bred erfaring fra alle nivåer i KrFU, spesielt når det gjelder organisatorisk arbeid, kurstilbud og oppfølging av ulike lokallag. Det er denne kompetansen hun ønsker å tilføre LNU-styret, samt sørge for at det er lett for medlemsorganisasjoner å få kontakt med og støtte fra LNU.

Valgkomiteens innstilling

Som styremedlemmer velges ( i ikke nummerert rekkefølge):

* *Aleksander Snarheim (Natur og Ungdom) [ny, 2 år]*
* *Emilie Skoland (KrFU) [ny, 2 år]*

11.2 Valg av varamedlemmer

Valgkomiteen har hatt som oppgave å innstille på to varamedlemmer til styret i ettårige verv. Valgkomiteen har innstilt følgende:

**Aksel Holmsen** er 21 år gammel og har bakgrunn fra KFUK-KFUM-speideren. Aksel studerer nanoteknologi ved NTNU, og er veldig motivert for å fortsette som varamedlem i LNU-styret. Han ønsker å fortsette jobbe med det internasjonale arbeidet og styrke frivilligheten gjennom kompetanseheving og besøke medlemsorganisasjoner der de er.

**Thea Petrine Linja** er 23 år gammel og bor i Oslo. Hun studerer nå sykepleie på siste året. Thea Petrine har bakgrunn fra landsorganisasjonen for tverrkirkelige ungdomsarbeid, samt erfaring fra Get Focused, Misjonsaliansen og fra Oslofest. Hun har stort kjennskap til det frivillige og vil jobbe for at unge enklest mulig kan engasjere seg og finne fellesskap i barn og ungdomsorganisasjoner.

Valgkomiteens innstilling

*Som varamedlemmer velges (i nummerert rekkefølge):*

1. *Aksel Holmsen (Norges KFUK-KFUM-speidere) [gjenvalg, 1 år]*
2. *Thea Petrine Linja (Landsorganisasjonen for tverrkirkelige ungdomsarbeid) [ny, 1 år]*

 11.3 Valg av kontrollkomite

Valgkomiteen har hatt som oppgave å innstille på to medlemmer til kontrollkomiteen i toårige verv.

**Mia Larsen Sveberg** er styreleder i Norges Handikapforbund Ung. Hun har lang erfaring fra studentpolitikken gjennom blant annet å ha sittet i arbeidsutvalget til Lærerstudentene, og sitter også i styret i Norges Idrettsforbund. Mia har god kjennskap til økonomistyring og vedtekter fra mange organisasjoner, og vil være en styrke i kontrollkomiteen.

**Helena Blostrupsen** har tidligere vært aktiv i Elevorganisasjonen som nestleder og medlem av kontrollkomiteen. Gjennom dette arbeidet og arbeid som ordstyrer har Helena vist en god innsikt i reglene som styrer organisasjoner, og valgkomiteen er sikre på at Helena vil gjøre en god jobb i årene som kommer.

Valgkomiteens innstilling
*Som medlemmer av kontrollkomiteen velges (i ikke nummerert rekkefølge):*

* *Mia Larsen Sveberg (Norges Handikapforbund Ung) [ny, 2 år]*
* *Helena Blostrupsen (Elevorganisasjonen, foreslått av valgkomiteen) [ny, 2 år]*

11.4 Valg av klageutvalg

Valgkomiteen har hatt som oppgave å innstille på en leder og ett medlem til klageutvalget i toårige verv.

**Mille Johanne Christensen** er 27 år gammel og har vært generalsekretær i Unge Høyres Landsforbund siden 2020. Hun har flere perioder i klageutvalget i LNU og fått god innsikt i LNU sine tilskuddsordninger, retningslinjer, og søknadsprosesser. Mille har den siste perioden vært leder av klageutvalget og vi har fått gode tilbakemeldinger på jobben hun har gjort.

Valgkomiteens innstilling
*Som leder av klageutvalget velges:*

* *Mille Johanne Strandskog-Christensen (Unge Høyre) [gjenvalg 2 år]*

Valgkomiteens innstilling på den andre plassen som medlem i klageutvalget vil ettersendes.

11.4 Valg av valgkomité

Til valgkomiteen har arbeidsutvalget innstilt følgende:

* Mikkel Frydenlynd Sibe (NHFU)
* Øyvind Torbjørnsen Øygarden (Norges KFUK-KFUM speideren)
* Jane-Victorius Bonaksen (Skeiv Ungdom)
* Ellen Johanne Weydahl (KrFU)
* Gytis Blaževičius (Natur og Ungdom)
* Gine Blix (Humanistisk Ungdom)

11.5 Valg av ungdomsdelegater på menneskerettigheter

LNU sender hvert år ungdomsdelegater til relevante FN-møter. Siden 2017 har de to ungdomsdelegatene som deltar i den norske delegasjonen til FNs generalforsamling blitt valgt på BUT. Ungdomsdelegatene har menneskerettigheter som fagfelt og skal sitte i generalforsamlingens tredje komite, med ansvar for humanitære, sosiale og kulturelle spørsmål. Grunnet krav om kjønnsbalanse i alle norske delegasjoner er det ønskelig å tilstrebe to delegater av ulikt kjønn.

Nominasjonskomiteen har i år bestått av Sofie Sæther og Ada Lassen-Urdahl fra styret og Benjamin Skiaker Myrstad fra sekretariatet. På bakgrunn av en habilitetsvurdering knyttet til en mannlig søker har ikke Ada vært en del av vurderingen av noen av de kandidatene som identifiserer seg som menn.

I utvelgelsen av kandidater har nominasjonskomiteen lagt særlig vekt på tidligere erfaring og kompetanse på fagfeltet delegatene skal dekke. Nominasjonskomiteen har også vektlagt kandidatenes internasjonale erfaring, for eksempel gjennom konferanser og møter på internasjonalt nivå, og kandidatenes erfaring med organisasjonsarbeid på nasjonalt plan. Nominasjonskomiteen har også vært opptatt av hvordan kandidatene formidlet sin interesse og engasjement rundt fagfeltet, og ikke minst hvordan de reflekterte rundt ombudsrollen som ungdomsdelegat for LNUs medlemsorganisasjoner. Til slutt har nominasjonskomiteen vektlagt kandidater fra organisasjoner som ikke vanligvis søker på verv som ungdomsdelegater.

Nominasjonskomiteen gjennomførte intervjuer med fem kvalifiserte kandidater, og har på bakgrunn av dette valgt å innstille følgende:

**Fawzi** **Warsame (f. 1998). Nominert av AUF.** Fawzi er internasjonal leder i AUF og har lang erfaring fra ulike partipolitiske organer. Han viste komiteen et brennende engasjement for internasjonalt samarbeid og viktigheten av at barn og unge er inkludert i dette. Fawzi hadde også gode refleksjoner rundt hvordan LNU og ungdomsdelegatene kan arbeide for å gjøre ordningen mer tilgjengelig for medlemsorganisasjonene. Komiteen er sikre på at Fawzi har den nødvendige kunnskapen for å kunne representere LNU og våre medlemsorganisasjoner på en god måte i FN.

**Kaja Ingdal Hovdenak (f. 1999). Nominert av NSO.** Kaja sitter som leder av NSO, og har tidligere erfaring fra Studentparlamentet i Bergen og internasjonal komité i NSO. Hun har gjennom vervene sine fått mye erfaring med politisk påvirkningsarbeid, og har blant annet vært en del av Norges delegasjon til G20 i Brazil. Kaja har vist god innsikt i viktigheten av å engasjere en bredde av LNUs medlemsorganisasjoner i arbeidet med FNs generalforsamling, og overbeviste komiteen med sin sterke formidlingsevne og engasjement.

Komiteen tror kandidatene vil utfylle hverandre godt, og at de vil gjøre en svært god jobb i å representere LNUs medlemmer i FN.

Nominasjonskomiteens innstilling:

*Som ungdomsdelegater til FNs generalforsamling i 2025 velges Fawzi Warsame og Kaja Ingdal Hovdenak*

11.6 Valg av revisor

I henhold til § 35 i vedtektene innstiller kontrollkomiteen på valg av revisor.

Kontrollkomiteens innstilling

Kontrollkomiteen tilrår gjenvalg av statsautorisert Norunn Byrkjeland i BDO som revisor for LNU i regnskapsåret 2025.